
Bevezetés
Közismert, hogy a magyar nyelvben tudunk hangulatot kódolni, kifejezni. De pontosan hogyan kell ezt érteni? Mi az, amit ebben a kontextusban hangulatnak nevezünk? 

A legegyszerűbbnek tűnik úgy megközelíteni a problémát, hogy megnézzük azokat a kifejezéseket, amelyekben a hangulat, illetve a hangulatos szavak előfordulnak. Ezek elég sokat elárulnak arról, hogy mi is lehet az, aminek a megnevezésére használhatjuk ezt a szót. Egy pár jellegzetes példát láthatunk a következőkben: jó hangulat, rossz hangulat, rózsás hangulat, szomorkás hangulat, nincs hangulatban, nincs hangulata valamihez, elrontja a hangulatot, (jó) hangulatot teremt, őszi hangulat, tavaszi hangulat, karneváli hangulat, a szavak hangulata; hangulatos ház, hangulatos kert, hangulatos este, hangulatos műsor, hangulatos ember, hangulatos társaság stb.
Hangulata elsősorban (és a leginkább megfogható módon) az embereknek, nekünk van. Viszont, ahogy a fentebbi példák is mutatják, mindenféle tárgyakról, helyzetekről is beszélünk úgy, mintha saját hangulatuk lenne. Viszont nem véletlen, hogy azt a valamit, amit egy számunkra kellemes szoba, csendes őszi este vagy egy szép kert kelt bennünk, hangulatnak, illetve hangulatosnak nevezzük.
 Az, amit hangulatnak nevezünk ‒ függetlenül attól, hogy emberekről, tárgyakról vagy szavakról van szó ‒, valamilyen módon a benyomásokkal, érzésekkel kapcsolódik össze, a valamilyen észlelet által bennünk keltett hatás kifejezése. Lévén azonban a beszéd a kifejezési közege mindezeknek a benyomásoknak, a szavak hangulatát ennél sokkal nehezebb megragadni. Szemléletes ebből a szempontból a hangulatfestő szó kifejezés, hiszen ez tulajdonképpen egy szinesztetikus kép. Egyrészt érezhető belőle, hogy valami olyanról van itt szó, mint amikor meleg szobáról vagy hangulatos autóról beszélünk, másrészt pedig tükrözi azt is, hogy ez a festményhez hasonlóan fejezi azt ki, tehát nem ragadható meg közvetlenül, inkább csak valami benyomás, hatás, érzés, érzékeltetés.
Lévén a szavak hangulata egy viszonylag keveset tanulmányozott téma, a dolgozatom első felében a használt fogalmakat magyarázom meg, és csak utána írom le a kérdéseket, amelyek a téma kapcsán felmerültek, illetve amelyeket megválaszolni igyekeztem. Az adatok elemzését két fejezetben két különböző, bár nagyban összefüggő szempont alapján végzem. A tanulságokról és a felmerült lehetséges magyarázatokról folyamatosan számolok be, és a befejezésben összegzem őket.
1. Hangulatfestés és hangulatkódolás
1.1. Sajátos hangalak és jelentés viszonya
A hangulatfestést hagyományosan a hangutánzással kapcsolják össze. A magyar nyelv igéi között köztudottan sajátos csoportot alkot ez a két kategória. A hangalaki kifejező érték alapján szokták a nyelvtanok egymással kapcsolatba hozni őket, illetve azt is el szokták róluk mondani, hogy „kis számban fordulnak elő” a nyelvben. Ebben a dolgozatban a hangalaki kifejező értéket nem kezeljük ritkaságszámba menő különlegességként, ugyanis úgy hisszük, hogy nem az. A magyarban nemcsak egész mondattal lehet valamilyen hangulatot kifejezni, de a szavaknak is lehet sajátos kifejezőértéke, hangulata.

A hangutánzó és hangulatfestő igéket az alapján szokták egymástól elkülöníteni, hogy mit, milyen jellegű eseményt fejeznek ki az adott szavak. Egyes igék esetében azonban nem zárható ki egyik vagy másik, mivel a hangutánzás és a hangulatfestés is érvényesül bennük. A kutatás során hangulatfestő igéket vizsgáltam, de olyan igéket is bevettem, amelyek hangadást fejeznek ki ugyan, de sajátos hangulatot kódolnak. Így került be például a csiszeg-csoszog, döbög/dübög, etyepetyél, handabandázik, hüppög stb. A dolgozatban semmiben sem kezelem ezeket az igéket másképp, mint a nem hangadást kifejezőket, tehát kizárólag a hangulatiság (és az alakzatok) alapján vizsgálom őket.

Egy másik szempont, amely rendszerint felmerül e két igekategóriával kapcsolatosan, a hangalak és a jelentés viszonya. A hangutánzó szavak esetén általában (bár nem kivétel nélkül) hasonlósági viszony van a hangalak és a kifejezett hang között. Klasszikus értelemben a hangulatfestő igék olyan „motivált nyelvi jelek, amelyeknek a hangalakja érezhetően kifejez valamilyen hangulatot” (Szilágyi 2012, 7. előadás). De ha csak az első példát vesszük is, ami eszünkbe jut, látni fogjuk, hogy a hangalaki motiváltság nem értelmezhető ugyanúgy a hangulatfestő, mint a hangutánzó igék esetében. Miért éppen a bandukol jelenti azt, amit jelent? Ellenpéldaként vegyük a sziszeg, sziszereg igéket. Ha egy magyarul nem tudó idegennek megadjuk ezeket a szavakat és két jelentést hozzájuk, nagy valószínűséggel el fogja találni, hogy melyik az adott szó jelentése. A bandukol-ról nem mondhatnánk el ugyanezt. Itt a szó hangalakja és a kódolt hangulat közötti összefüggés nehezen ragadható meg, és kevésbé támaszkodhatunk a hangulat megragadásában a hangalakra; a motiváltság inkább csak benyomás és a teljes nyelvi rendszer alapján állapítható meg. Ez utóbbit Szilágyi (2013) alapján vettem ide, ő ugyanis azt bizonyítja, hogy a szavak nagy részének esetében a hangalak egésze és a kódolt jelentés viszonya megegyezik, és az alapján, hogy (bár nem tudatos, de) ismerjük ennek a viszonynak a jellegét, a szavak hangalakjába beleérzünk bizonyos jelentésárnyalatokat. Így a hangalaki motiváció nem (csupán) a hasonlósági esetekre mondható el, hanem úgy értendő, hogy „minden, ahol számít, vagyis nem mindegy, hogy milyen a hangalak”, és valahogy talál a hangalak a szó jelentésével (Szilágyi 2012, 7. előadás). A hangulatfestő igék ez alapján kétszeresen motiváltak: egyrészt nem véletlen a hangalakjuk, másrészt pedig nem véletlen az igék jelentésszerkezete. Vizsgálatomban így értelmeztem a hangulatfestő ige kategóráit, így nem feltétlenül került be a vizsgálat anyagába az összes olyan ige, amely az ÉrtSz. szerint hangfestő, ellenben bekerültek olyanok, amelyeket az ÉrtSz. nem jelöl hangfestőnek. Vagyis nem került be például az álmélkodik, pöffed/püffed, szurkál, vicsorgat, vigyorog, zsibbad ige, de bekerült a pilinkézik, somolyog, sompolyog, sündörög, toporog, ücsörög stb.

Látjuk tehát, hogy a szavak hangulata leginkább csak benyomásként, beleérzésként ragadható meg. Nagymértékben szubjektív annak megítélése, hogy egy szó kifejez-e valamilyen sajátos hangulatot, vagy sem, és ha igen, milyen az a hangulat. Általában véve szubjektív az, amit ezek az igék kifejeznek. Éppen ezért nehéz róluk beszélni. Hiszen nem tekinthetünk el a benyomások szubjektivitásától, de amennyire lehetséges, objektivitásra kell törekednünk. Bizonyos szavakat nem mindenki talál egyformán hangulatosnak, vagy nem ugyanazt a hangulatot érzi benne. Emiatt nem lehet a szavakat a hangulat alapján egyértelműen két csoportba osztani. Egy ilyen jellegű besorolás csakis skálaszerűen képzelhető el (még akkor is, ha nem vesszük figyelembe a kontextus és a beszélő szándékának megnyilvánulását a szóválasztásban, és kizárólag csak a hangulatfestőnek tartott szavakat vizsgáljuk). Így lesznek jellegzetesen hangulatosnak tartott szavak, kevésbé hangulatosnak tartott szavak, és lesznek olyanok is, amelyeket nem nevezhetünk egyértelműen hangulatfestőnek. Ez a skálaszerűség is megnehezíti a témáról való tudományos beszédet. Annak érdekében, hogy minél pontosabb legyen a vizsgálat, a kutatás során csak azokat az igéket vizsgáltam, amelyeket jellegzetesen hangulatfestőnek tartottam. Vagyis kimaradt például a hullongál és a hulldogál, a csimpaszkodik, jődögél, járdogál stb., mivel ezek előfordulhatnak olyan kontextusban is, ahol a (lehetséges) hangulatuknak nincs különösebb jelentősége, így a hangulat szempontjából akár semlegesnek is érezhetők.
1.2. Viszonyulás és/vagy jelentés-összetevő – a hangulat kódolása a magyar nyelvben

Indítsunk egy példával a hangulat kódolásának magyar nyelvi lehetőségeire. Olvassuk el a következő mondatot: Elmennék én szívesen akár holnap is. Könnyen kikövetkeztethető egy kontextus, amiben egy ilyen mondat elhangozhat, valószínűleg mindannyian mondtunk már hasonlót. Ha már találtunk egyet, akkor próbáljuk meg másképp olvasni, és találunk egy másik kontextust is. Az egyikben egy nagyhangú megjegyzés lesz a fenti mondat, amelyben lényeges az utalás arra, ami miatt a beszélő nem mehet, és ebben az esetben nagyobb hangsúly esik a szívesen és a holnap szavakra, a másik értelmezésben pedig sajnálatot kifejező közlés, ahol a leghangsúlyosabb elem az ige lesz. Mindkét értelmezésben a mondatnak fontos része lesz a beszélő viszonyulása, hangulata. Látható, hogy a hangulat egybekapcsolódik a beszélő személyes viszonyulásával, értékítéletével, illetve az adott helyzettel. Ezt támasztja alá tágabb kontextusban az is, hogy egy-egy történet elbeszélése közben gyakran ilyen vagy hasonló hangulatjelző kifejezési formákat találunk a legmegfelelőbbnek. Azok mintha valahogy többet mondanának. Ugyanakkor pedig, ha egy szakszöveget olvasunk, amelyben elkerülendők az ilyen megnyilatkozások, akkor (bár tudjuk, hogy annak ilyennek kell lennie a közérthetőség és a pontosság érdekében) száraznak, szikárnak, üresnek érezzük. Egy barátságtalan vagy kellemetlen helyzetet is fel lehet oldani azzal, hogy egy hangulatos szóval nevezem meg. Nem azt mondom, hogy Pista, tudom, hogy elloptad a maradék aprómat, hanem azt, hogy Elzsebelted a maradék aprómat. Ezzel közöltem is vele, amit akartam, de biztosítottam is róla, hogy nem lesz baj belőle, hiszen barátok vagyunk. Akárkinek ugyanis nem mondunk olyan szavakat, hogy elzsebel. Szilágyi N. Sándor írja, hogy „a nyelv nem állomány, hanem lehetőség”; sőt „nemcsak lehetőség, hanem elég nagyfokú szabadság is, amivel bárki élhet is a maga szokása, ízlése, kedve vagy akár pillanatnyi hangulata szerint” (2013: 8). A hétköznapi beszélgetések nem lehetnek mentesek a beszélők pillanatnyi hangulatától, a helyzethez való viszonyulásától. A hanglejtést, a mondatformát, a szavakat úgy válogat(hat)juk össze, hogy az, ami bennünk van, a hallgató számára is egyértelművé váljon. Legalábbis általában a legnagyobb igyekezetünkkel ezen vagyunk. Látszik mindebből, hogy az, amit a beszédben hangulatként ragadtunk meg, szorosan összefügg a beszélő hangulatával és értékelő viszonyulásával, valamint, hogy a legtöbb esetben ez a kettő nem választható el egymástól. Ebben az értelemben viszont tulajdonképpen minden egyes kifejezési formát, minden szót (az általános használatától eltérve) felhasználhatunk ilyen jellegű mondanivaló kifejezésére. Ezekben az esetekben a hangulat tulajdonképpen nem az egyes – vagy bizonyos – szavak jelentéséhez, hanem a használatukhoz tartozik hozzá, ahogy ezt a fenti mondat is példázza. Attól függően, hogy milyen kontextusban, milyen hanglejtéssel, hanghordozással, mimikával stb. mondom és milyen más szavak társaságában, mást és mást fejezhetek ki ugyanazokkal a szavakkal.

Egyes szavaink azonban a beszélői viszonyulástól és a kontextustól függetlenül is mindig kifejeznek valamilyen egyedi hangulatot. Ezek (általában) a hagyományosan hangulatfestőnek tartott szavak.

Az előbbi példában bemutatott hangulat fogalomtól való különbség szemléltetésére nézzük meg az alábbi mondatokat:

Tízkor másztam ki az ágyból.
Tízkor kecmeregtem ki a szobából. 

A mászik ige általában nem fejez ki sajátos hangulatot, de a fenti mondatban látható, hogy a beszélő hozzárendelhet bizonyos hangulatot a saját lelkiállapota szerint, és a mondat valóban hordoz is valamilyen elégedetlenséget, mentegetőzést. A kecmereg ige esetében azonban a sajátos hangulatot nem a beszélő (szándéka) hozza létre, hanem állandó része a szó jelentésének, a kontextustól függetlenül érvényesül, tehát jelentés-összetevőként kezelhető. A beszélő pedig emiatt (is) választ(hat)ja épp ezt a szót ahhoz, amit ki akar fejezni. A két eset természetesen sokszor összemosódik. Az elkótyavetyél ige például minősíthető hangulatfestőnek; gyakran a beszélő neheztelését, egyet nem értését fejezi ki, és ebben az utóbbi esetben lesz egy jellegzetes elítélő jelentésárnyalata, amelyhez egy kissé neheztelő, de játékos hangulat társul, de ejthető egy kicsit felfelé ívelő hanglejtéssel, és akkor tulajdonképpen ez a hanghordozás lesz a hangulat legfőbb forrása.
A beszédben nemcsak általános pozitív minőségként jelenik meg a hangulat, de a hangulat kifejezésének konvencionális (nyelvi) formái vannak. A szavak esetében a hangulat nem a dolgokhoz, helyzetekhez és nem is a használatukhoz tartozik, hanem az azok által bennünk keltett „hatáshoz”, ahhoz, ahogy „megéljük” őket: a belső reprezentációjukhoz, de az adott dolog fogalmán kívül; tehát „nem úgy, hogy annak lenne valamilyen komponense vagy fogalmi jegye (hogy azzal az illető fogalom definíciójában is számolni kelljen), és ami ugyanakkor annak a dolognak nem valami érzékelhető tulajdonságára utal, hanem olyan, amit inkább csak érezni lehet benne” (Szilágyi 2014: 2). Vagyis a hangulat része a hangulatfestő igék jelentésének, de nem fogalmi jegyként. Ennek több lehetséges oka is van, itt elsősorban azt emelném ki, hogy valójában nem találtam meggyőző bizonyítékot arra, hogy az igék kategóriája által kifejezett reprezentációink fogalmakban szerveződnének
, sőt látni fogjuk, hogy ez a vizsgálat is inkább azt mutatja, hogy az igei reprezentációink nem férnek be fogalmi struktúrákba.

Az eddigiekből ki kell emelnünk azt, ami feltűnően sokszor előfordult, mégpedig az értékelő viszonyulást, amivel a hangulati tényező szorosan összefügg a nyelv tekintetében. A beszéd mindig értékelés is (a megnevezés, cselekvés és más funkciókkal egyidőben). Ez tulajdonképpen szinte magától értetődik, hiszen nem lehet úgy beszélni valamiről, hogy közben sehogy sem viszonyulok hozzá, vagyis nincs semmiféle viszonyom vele, a közömbösség is viszonyulás. A szavakban kifejeződő viszonyulások sokfélék lehetnek ugyan, de adott rendszerbe szerveződnek, vagyis felfedezhető bennük egyféle rendszerszerűség. Egyrészt a hasonlóak vonzzák egymást, előfordulhatnak együtt: kettesével hármasával egy szóban, másrészt pedig, ennek következtében, tömbökbe tömörülnek. Például a sertepertél ige egyszerre fejez ki nagy aktivitású, gyors és intenzív mozgást, míg a cammog kis intenzitású, lassú és passzív mozgást jelent.

Az egy adott helyzetre szabott értékelő viszonyulást nevezzük valenciának Szilágyi (2014) alapján. Ez tulajdonképpen nemcsak a nyelvekre jellemző, hanem az emberi viszonyulásokra általában.
 Ha például egy ismeretlen személy nem szimpatikus nekünk, valószínű, hogy rossz embernek fogjuk gondolni vagy azt, aki ügyes egy valamiben, másban is ügyesnek gondoljuk. Ezek tehát a fejünkben valahogy egymásból következőnek tűnnek fel, noha a tapasztalat ezt valószínűleg nem támasztja alá. A nyelvben a jó‒rossz, ak​tív‒passzív és erős‒gyenge szembenállásokba tömörülnek a viszonyulások. A valencia ezek közül az első párt nevezi meg együttesen. A vizsgálati tárgyunk, tehát a magyar hangulatfestő igék köréből hozott példával a következőképpen szemléltethető mindez: a nehézkes mozgást kifejező igék sok esetben passzivitással, lustasággal és kis intenzitással is társulnak, mint a babrál, baktat, cammog, caflat, kecmereg, őgyeleg, ténfereg, vonszol stb. igék esetében, míg az erős aktivitás általában nagy intenzitással jár együtt, mint a fickándozik, izgágáskodik, pezsdül, surran igék esetében. Természetesen vannak kivételek, illetve más-más valenciák is kapcsolódhatnak egymáshoz (aktivitás a gyorsasággal, passzivitás a céltalansággal stb.), viszont nem véletlenül ezeket a példákat emeltem ki. A magyar igékre ugyanis ezek a kapcsolódások a legjellemzőbbek.

Továbbá a hangulatfestő igéket illetően feltűnő az, hogy ugyanazt a mozgást, eseményt több, bizonyos esetekben egyenesen sok szóval fejezhetjük ki. A ’lassan megy valahova’ például mondható úgy, hogy andalog, baktat, ballag, ballagdál, bandukol, battyog, billeg, billeg-ballag, caflat, cammog, caplat, csiszeg-csoszog, csoszog, döcög, illeg-billeg, inog-binog, kullog, mendegél, poroszkál, az pedig, hogy ’valamilyen rejtett céllal jár(kál) valamilyen ügyben’ kifejezhető úgy, hogy setteng, settenkedik, somfordál, sompolyog, sunnyog, sündörög, sündörködik stb. Az, hogy mit csinál, teljes mértékben megegyzik a két csoportban. Ami különbözik az az, hogy hogyan történik. Lényeges még, hogy ezekben az igékben mindig érződik valamilyen viszonyulás, hogy a beszélő milyennek érzi az adott mozgást, és hogy elfogadja, egyetért, együtt érez vagy esetleg elutasítja, nehezményezi, elnézi stb. Az, hogy a beszélő milyennek érzi az adott szó által kifejezett mozgást, amit fentebb a valencia szóval neveztünk meg, mindig hozzátartozik a hangulatisághoz, ez az, amiről érezzük, hogy hozzátartozik az adott szóhoz. Ezek alapján látható, hogy miért fontos a valencia a hangulatiság szempontjából.
A hangulatiság másik alaptényezője az intenzitás. A hangulati tényező legtöbb esetben ehhez vagy a mozgás, történés hogyanjához kapcsolódik.
 Szilágyi N. Sándor (2012) és (2014) hangulatreprezentációkról beszél (a fogalmi reprezentációk mellett), és ebben a rendszerben helyezi el az értékelő viszonyulást, a hangulatiságot és az intenzitást.
 Ebben a dolgozatban nem kívánok a teljes nyelvi rendszerre vonatkozó megállapításokat tenni, következésképp a hangulatreprezentációkról mint rendszerről sem fog több szó esni, de ugyanakkor a fogalmi reprezentációkról sem, hiszen ezeket korábban már jelzett okból kizártam. Az említett fogalmak azonban a vizsgálat alapját képezik, pontosabban a vizsgált jelenségekről való beszéd alapját, és abban az értelemben fogom őket használni, ahogy korábban bevezettem. Ez nagyrészt egyezik a Szilágyi (2012) és Szilágyi (2014)-beli előfordulásukkal, épp csak itt más jelenségek leírásában fordulnak elő, és így bizonyos értelemben más nézőpontból válnak fontossá.

Mindezek mellett a hangulatfestő igékre általában jellemző, hogy nem fejezünk ki velük fiktív mozgást. Ezeket az igéket konkrét helyzetekre lehet használni, olyankor nem, amikor nincs valódi mozgás vagy (állapot)változás. Azt mondhatom, hogy A hegyek között kanyargott felfelé az út, vagy hogy Jól ment a vizsga, azt azonban nem, hogy A hegyek között kóválygott felfelé az út, vagy hogy Jól baktatott a vizsga. Tulajdonképpen akár egy teszt is lehetne a hangulatfestő igékre az, hogy kifejezhet-e fiktív mozgást vagy sem. Sok igét lehet viszont a hangulatfestők közül képes értelemben használni. Ilyen jelentéseket az értelmező szótárak is feltüntetnek. A döcög
 esetében például a 3. és a 4. jelentés az olvasás, illetve a beszéd akadozására vonatkozik, a motoszkál 3. jelentése pedig a „valami a fejében” mozgóhoz kapcsolódik.

Külön fejezetben fogok kitérni arra, hogy hogyan ragadható meg a hangulatiság a magyar igékben, és hogy milyen összefüggések vannak a hangulat, az intenzitás és a mozgás/történés hogyanja, ezen belül is az alakzat között, miután már ez utóbbi fogalmat is bevezettem, megmagyaráztam. A legfontosabb kérdés az, hogy hogyan kezelhető a hangulat mint jelentés-összetevő ebben a viszonyban.
2. Alakzat és jelentésszerkezet
2.1. Alapfogalmak

2.1.1. Az esemény

A dolgozatban az esemény szót mindannak jelölésére használom, amit igével kifejezhetünk. Talmy (2000: 215) az Event szót használja, és utal arra, hogy az emberi agy képes egy behatárolt egységet leválasztani egy folyamatból, legyen az térbeli, időbeli vagy más jellegű, és egy egésznek tekinteni azt. Az esemény szó tehát magában foglal minden mozgást, történést, változást stb., ami igével kifejezhető.

Bár nem írható egyértelműen le/körül, több fogódzó alapján is megragadható az igék hangulata. Ebben a dolgozatban a jelentéskomponensek alapján vizsgálom a hangulatfestő igéket. A jelentéskomponensek vizsgálatában és az azokról való beszédmód kialakításában felhasználtam Leonard Talmy (2000) kognitív szemantikai(nak nevezett) elemzéseit, kiegészítve mindazzal, amit még szükségesnek találtam. Talmy elméletének alapja az az elképzelés, hogy bár a kategóriák és a köztük lévő viszonyok nem feleltethetők meg egy az egyben a nyelvi elemeknek és viszonyjelölőknek, mégis lehetséges a két sík elemeinek külön-külön történő vizsgálata, mégpedig két módon: 1. egy szemantikai elem (semantic entity) változatlanul tartásával és 2. egy felszíni (nyelvi) elem (selected surface entity) változatlanul tartásával. A vizsgálat során a második módszert választottam, vagyis adott nyelvi elemek (igék) jelentésárnyalatait, illetve jelentésegységeit próbáltam megragadni. A mozgásesemény ilyen jellegű megközelítése azonban problémákat is felvet. A kognitív megközelítés szerint az összetett mozgáseseményeket (complex motions) több egyszerűbb mozgásesemény (simpler motion) vázlatos mintázatának egységeként fogjuk fel. A konceptuális különválaszthatóság (conceptual separability) mértéke azonban kérdéses. Ez nyilvánvaló az igék hangulatának esetében (is), ugyanis annak ellenére, hogy az felfogható úgy is, mint a szóhoz tartozó jelentésárnyalat, szinte lehetetlen a többi jelentéskomponenstől függetlenül megragadni. Ennek az is lehet az oka, hogy a hangulatreprezentációk „osztatlanok”, és az alapvető faktorok egymás között kicserélhetők.
 Ezt azonban nem vizsgálom részletesen, csak egy megállapítást és egy asszociációt tettem.

Talmy (2000) elemzése a mozgás kódolásának lehetőségeiről szól, így ő alapvetően a mozgáselemekre és a mozgásigékre koncentrál. Az igével kifejezett mozgások, történések, események, változások stb. reprezentációja közötti hasonlóságok miatt mindent, amit igével fejezünk ki, mozgáseseménynek (Motion event) tekint. Egyértelműnek tűnik, hogy valóban van valamilyen megfelelés mindazon események között, amelyeket igével fejezünk ki. Ellenben úgy gondolom, hogy ez nem minden igével kifejezett eseményre áll. Ezzel a problémával ebben a dolgozatban nem foglalkozom; az viszont lényeges lesz, hogy milyen jellegű eseményeket, milyen mozgásformákat és mozgáselemeket kódolunk a magyar hangulatfestő igékben.

A szerző tehát mozgáseseménynek tekint minden olyan helyzetet, amelynek része valamilyen mozgás, illetve amely egy bizonyos hely(zet) vagy állapot valamennyi ideig való megtartását tartalmazza. Az alapvető mozgásesemény elemei a mozgó (tárgy vagy lény), a háttér (amihez képest a mozgás vagy a helyzet megtartása történik), az útvonal (ahol a mozgás történik) és a mozgás (maga). Emellett a mozgáshoz társítható egy társcselekmény, amely a mozgás okát vagy módját fejezi ki. Az alapján, hogy milyen mozgáselemeket kódolnak az igékben, Talmy három csoportba sorolja a nyelveket: 1. mozgást és társcselekményt kódoló, 2. a mozgást és a mozgó jellegét kódoló és 3. a mozgást és az útvonalat kódoló nyelvek. A magyar nyelv az első kategóriába, a mozgást és társcselekményt kódoló nyelvek közé tartozik (Gombos 2009). Vagyis az igéink nagy része kódolja azt, hogy hogyan történik a mozgás. A mozgás/esemény/helyzet hogyanja azonban sokféle lehet; kódolható a mozgás alakzata, könnyedsége vagy nehézkessége, intenzitása, aktivitása vagy passzivitása, sebessége, időtartama, iránya stb. A mozgásesemények hogyanjai közül tehát csak egy az alakzat, amivel ebben a kutatásban részletesen foglalkoztam.
2.1.2. Az alakzat

Alakzaton azt a mintázatot értem, amely általános, és amely megadja azt a szerkezetet, amely alapján az adott eseményt nyelvileg észleljük. Nem valami absztrakt dolog tehát, és nem is a fizikai érzékeléshez kapcsolódó, hanem a magyar nyelvi konvenció egyik eleme. Mint láttuk, egy-egy mozgás vagy helyzet sok különböző elemet tartalmaz. Azonban nem kódoljuk kivétel nélkül az összeset, hanem csak bizonyosokat, és azokat is bizonyos módon, és ez tulajdonképpen a nyelvi konvenció. Az egyes események belső reprezentációjában mindig van valami, ami erősebb, kiugróbb, mint a többi összetevő. Ez határozza meg az adott esemény általános szerkezetét, azt, amit, itt a továbbiakban alakzatnak fogok nevezni.

Az alakzat jelentése, mint minden más szóé, eléggé megterhelt, a hétköznapokban, a matematikában, stilisztikában egyaránt használják. A kognitív nyelvészetben, sem más közel álló tudományterületeken viszont korábban nem volt használatos, tehát nem esik egybe semmilyen más értelemben vett használatával. Mindezek felett pedig azért tűnik − legalábbis egyelőre − a legmegfelelőbb terminusnak, mert abban, amiről itt beszélni próbálok (tehát az események belső reprezentációjában szerepet játszó általános szerkezetben), van egyfajta általános kép az alakról, azonban ennél több is: az is benne van, ami az alakon belül, tehát ami benne van, és annak a szerveződése is; továbbá fontos az, hogy ez nem elrendezhető egy síkban, hanem („képzeletbeli”) térbeli kiterjedése van és dinamikus. Maga a szó pedig valamiféle határozatlan szerveződésre is utal, ami szintén megegyezik azzal, amit az igék jelentésszerkezetében véltem felfedezni. Az alakzat tehát az általános szerkezetet mint állandó mozgásban, változásban lévő alak és mintázat együttesét jelöli. Ez abból is ered, hogy itt igékről van szó, amit pedig igével jelölünk, annak mindig időbeli kiterjedése van, így nem fogható fel statikusként. Illetve az igék nagy része mozgást fejez ki, tehát nem zárható ki a dinamizmus a jelentésszerkezetéből. Ez legfőképp a képzelt mozgást kifejező igék esetében válik egyértelművé. A bizseg ige például egy érzetet fejez ki, amely viszont (hangzásban és jelentésszerkezetében is) közel áll a pezseg, pizseg, bizsereg stb. igékhez, és ezekhez hasonlóan strukturálódik a jelentése is; nemcsak időbeli kiterjedése van, hanem dinamikus is, mozgásként észleljük, noha fizikailag az nincs. Talmy (2000) szintén használja a dinamizmus (dynamism) szót az igék leírására, hasonlóan arra vonatkozóan, hogy az észlelés, illetve nyelvi megjelenítés során bizonyos részeket (eseményeket) elkülönítünk az észlelt folyamatból és időben is különállóként fogjuk fel. 

Igével sok mindent kifejezhetünk, de amit tipikusan igeként kódolunk, az a mozgás. A magyar igéknek körülbelül a fele mozgásige. Emiatt fogadható el a Leonard Talmy megközelítése, hiszen valóban a nem mozgást kifejező igéknek a mozgást kifejezőkhöz hasonló a jelentésszerkezete, tehát azonos módon strukturálódnak. Az arckifejezés, alakváltozás, helyváltoztatás, helyben mozgás, látás, hang(adás), bizonyos tevékenységek, viselkedésmódok stb. mind kifejezhetők igével. Emiatt, bár az igék jelentésszerkezete a mozgásigék szerkezete szerint strukturálódik, nem beszélhetünk csak mozgásalakzatról, hiszen azáltal kizárnánk az igéknek a felét. Egyes nagyobb csoportban előforduló igetípusokat bizonyos helyeken elkülönítve is megnevezek a pontosság érdekében (mozgásalakzatok, hangzásalakzatok, hangulatalakzatok), de általánosan alakzatnak fogom nevezni azt a szerkezetet, amelyet ilyen hosszasan igyekeztem itt leírni.

Arra is keresem tehát, többek között a választ, hogy milyen feltételei vannak annak, hogy a magyar nyelvi konvenció szerint valami alakzat legyen. Ugyanis az, hogy érzünk-e valamilyen alakzatot egy bizonyos ige által kifejezett mozgásban, az attól függ, hogy milyen nyelven beszélünk. Az alábbi mondatban például alakzatot csak a magyar igében érzünk, a román és az angol megfelelőjében pedig olyan mozgásformát, amelyhez irány kapcsolódik, alakzat nem.

Árvízkor itt hömpölygött a víz.

Când a venit inundaţia, apa curgea aici puhoaie.

Water flowed here at time of flood.
Látható, hogy mindhárom ige kódolja a mozgó jellegét, a mozgás irányát és folyamatosságát, illetve a mozgás módját, de a magyar ige emellett a mozgás alakzatát is kifejezi. Hasonlóan a következő példa a szótári szócikkek alapján szemlélteti ugyanezt.

billeg – rom. a se clătina, a se mişca (puţin) într-o parte şi într-alta

totyog – rom. a merge încet şi cu paşi mărunţi

A billeg és a totyog szavaknál is a román megfelelő a mozgás hosszasabb leírásával feleltetődik meg, és a leírások a mozgás hogyanjára utalnak, jelölve az alakzatot is. Tehát a románban nem fejezhető ki egyetlen (igei) szóval az, amit mi a billeg és a totyog igékkel nevezünk meg.
Mindezekből kiindulva a magyar igék jelentésszerkezetének vizsgálatára a hangulatfestő igéket választottam, mivel ez egy sajátos és viszonylag keveset tanulmányozott csoport a magyar nyelvészeti szakirodalomban.
Mivel a nem mozgást kifejező igék jelentésszerkezete nagyon hasonlít a mozgást kifejezőkéhez, feltételezhetjük, hogy a belső reprezentációnkban az igék által kifejezett különböző eseménytípusok azonos módon strukturálódnak. Ebből kifolyólag úgy gondoltam, hogy van valamilyen összefüggés az igék hangulata és alakzata között, ahogy valószínűleg, a többi jelentéskomponens is valamilyen módon összefügg egymással. Azt feltételeztem, hogy (1) az alakzatok függetlenek az esemény jellegétől, (2) az egyes alakzatokhoz pedig bizonyos hangulat társul, illetve, hogy mindez rendszerszerűen szerveződik a nyelvi tudásban. Továbbá, amint említettem, arra is kerestem a választ, hogy mi lehet a feltétele annak, hogy a magyar nyelvben valamit alakzatként kódoljunk. 

Fentebb írtam már arról, hogy miért nehéz a szavak hangulatát megragadni. De említettem pár fogódzót is, amelyek alapján beszélhetünk mégis róla: a hangulatfestő szavakat nem használjuk a hivatalos regiszterben, általában nem fejeznek ki fiktív mozgást, és mindig van egy olyan szó, amely helyettesítheti, és amelyhez képest a hangulatfestő szó tartalmaz valamilyen többletet, amit viszont másképpen nem lehet nyelvileg kifejezni. A hangulatfestő igék jelentése inkább csak benyomásként ragadható meg, csak érezni lehet, hogy mit is jelentenek, másképp visszaadva a jelentésük nem lehet pontos, valami mindig hiányzik belőlük. Tehát az a valami az igék jelentésében, amit leginkább a saját hangulatunkkal tudunk azonosítani, mintegy beleérzett-benneérzett valamiként része annak, amit az adott igével megnevezünk, s így, közvetetten, magának a szónak is.
A témában végzett első kutatásomban a hangulatot mint önálló jelentéskomponenset vizsgáltam.
 Kiderült abból, hogy a hangulati összetevő mindig hozzátartozik egy másik jelentéskomponenshez, leggyakrabban az intenzitáshoz, passzivitáshoz vagy aktivitáshoz, időtartamhoz és alakzathoz. Egyes igék esetében nem magyarázható másképp a szinominák közötti eltérés, mint valamilyen hangulati összetevővel. A barangol, bóklászik, csámborog, csatangol, kelebólál, kóborog, kóborol, kódorog, kóricál, kószál, kóvályog, kujtorog, lézeng, lófrál igék például ugyanannak a mozgásnak a megnevezései, szinte kivétel nélkül kicserélhetők egymás között. Mégis van valami, ami más és más bennük, és ez leginkább a felidézett-benneérzett hangulat lehet: a barangol könnyed, csendes, napsütéses délutáni hangulatot idéz, a bóklászik hasonló jellegű mozgásra vonatkozik, de az más jellegű helyen történik, a kóricál játékosan könnyed, vidám hangulatot sugall és így tovább. Ezekből a „leírásokból” is látható, hogy a hangulat nem nevezhető meg egy szóval, talán még kettővel, hárommal sem igazán pontosan, és mindig a mozgás egy másik eleméhez kapcsolódik, azzal együtt észleljük, azzal együtt tudjuk körülírni is. Továbbá szinte kivétel nélkül összekapcsolódik a hangulat az ige által kódolt intenzitással. A hangulatfestő igék szinte kivétel nélkül kódolnak intenzitást, és sok esetben kiugró a kis vagy nagy intenzitás, és meghatározza az alakzat szerkezetét.
Látható tehát, hogy az igék jelentésszerkezetét korántsem könnyű megragadni, a jelentés-összetevők nem egyszerűen csak egymás mellett állnak és együtt adják az adott jelentést, hanem különböző módokon érvényesülnek, más-más kapcsolódások vannak köztük. Ez az aszimmetria még inkább megnehezíti a témában való gondolkozást, kutatást. 

2.2. A hangulatfestő igék jellegzetes alakzatai

A kutatásban 285 igét vizsgáltam meg, amelyeket tipikusan hangulatfestőnek találtam. Ezek közül nyolc esetében nem véltem felfedezni semmiféle megragadható alakzatot. A következő igékről van szó: alukál, csicsikál, eszkábál, kukucskál, megkukul, szendereg, szenderül és szunyókál. Látható, hogy fele az alvást fejezi ki, és kis intenzitást, csendességet, nyugalmat sugall. A fennmaradó 277 ige esetében a mozgásalakzat viszonylag könnyen és határozottan megragadható, sok esetben akár ábrázolható is.


Korábban már szó esett a mozgásesemény szerkezetéről, illetve a konceptuális szétválaszthatóságról az igék esetében. Ez azzal kapcsolatosan merült fel, hogy az igék jelentésszerkezete felbontható alapeseményre és társcselekményre (Talmy 2000), vagyis egy összetett mozgásesemény értelmezhető két mozgáskomponens együtteseként. Például az illeg-billeg ige egyrészt haladó, másrészt pedig illegő-billegő, ide-oda dőlő mozgást jelöl; a kettő akár külön-külön is elképzelhető, sőt azt a helyzetet, amelyet az illeg-billeg igével nevezek meg, megnevezhetem mással is, amelyikben nincs benne az illegő-billegő dőlés, például azzal, hogy sétál vagy megy. Ezt azért volt fontos megismételni, mert a továbbiakban viszont látni fogjuk, hogy az alakzatok szempontjából nem lényeges, hogy milyen az alapesemény és a társcselekmény, vagyis az alakzatok függetlenek az esemény jellegétől, ellenben szoros összefüggésben vannak jelentéskomponensekkel, mint az intenzitás és a hangulat. Ennek következtében az alakzat kiugróbb lesz, és könnyebben megragadható. Sőt sok esetben az alakzat meghatározó a hangulat szempontjából.
A következő fejezetekben előforduló csoportokat a kódolt alakzatok szerint alakítottam ki, azonban látni fogjuk, hogy bár általában azonos jellegű események kerültek együvé, előfordul, hogy különböző jellegű események is vannak egy helyen, vagy hogy egy hasonló jellegű esemény egy másik csoportba kerül. Lényeges itt, hogy a mozgásigék túlsúlya nem azt jelenti, hogy az adott alakzat vagy hangulat a mozgásigékre lenne tipikusan jellemző, hanem csak abból származik, hogy mozgást kifejező igénk általában több van, mint történést, hangzást, érzést stb. kifejező.

2.2.1. „Vonalszerű” alakzatok

A fentebb vázolt alakzat fogalom értelmében alakzat lehet akár egy egyenes vonalban történő mozgásban, bizonyos állapot elmozdulásában vagy helyben történő mozgásban is. Ebben az esetben az lesz az adott esemény szerkezetének az alapja. Nagyon sok olyan igénk van, amely ilyen egyenes vagy meghatározatlan formában, egyszerűen csak előre haladó mozgást fejez ki, lévén, hogy a lábbal végzett mozgások hogyanját nagy részletességel kódoljuk a nyelvben. A legszemléletesebben ezt a ’megy valahova’ jelentésű igék szemléltetik, mint az andalog, baktat, ballag, ballagdál, bandukol, barangol, battyog, billeg, billeg-ballag, bóklászik, bolyog, bolyong, caflat, cammog, caplat, csámborog, csatangol, csiszeg-csoszog, csoszog, döcög, illeg-billeg, inog-binog, kelebólál, kóborog, kóborol, kódorog, kóricál, kószál, kujtorog, kullog, lófrál, lóstat, mendegél, poroszkál, suhan, surran, vánszorog, ténfereg stb. Ezeknél a példáknál is érezhető viszont, hogy egy egyenes vagy kanyargó vonalra emlékeztető alakzat még nem tűnik elégségesnek ahhoz, hogy megragadjuk az adott igék jelentésszerkezetének vázát. Szorosan hozzátartozik a mozgás hogyanjának más eleme is, a hangulatfestő igék esetében éppen az, amit hangulatnak nevezek. Így itt újra feltevődik a kérdés, hogy mennyire tekinthető különálló jelentéskomponensnek a hangulat? A kérdés megválaszolása nélkül is nyilvánvalónak tűnik, és a fenti igék jó példának arra, hogy az alakzat nem egyszerűen úgy értendő, mint egy mértani alakzat és benne valamilyen sajátos mintázat. Nem pontosítható ennyire. Az alakzat mint általános szerkezet sokféle lehet, akár minden egyes ige esetében más és más. A következőkben viszont látni fogjuk, hogy vannak hasonlóságok, közös pontok az egyes alakzatok között, és azok alapján szemantikai kapcsolatok állapíthatók meg az igék között.

Az egyik legnépesebb igecsoportot a valamilyen irányba történő haladást kifejező igék alkotják:

andalog, baktat, ballag, ballagdál, bandukol, barangol, battyog, billeg-ballag,  bóklászik, caflat, cammog, caplat, csergedezik/csörgedezik, döcög, eblábol, gomolyog, göcög, hempereg, hemperget, hempergőzik, hencsereg, hengerbuckázik, hengerget, henteredik, hentereg, hentergőzik, hömpölyget, hömpölyög, kelebólál, kepesztet, kóborog, kóborol, kódorog, kókad, kóricál, kószál, kóvályog, kujtorog, kullog, lézeng, lófrál, ődöng, őgyeleg, pilinkél, pilinkézik, poroszkál, sertepertél, settenkedik, setteng, somfordál, somolyog, sunnyog, sündörködik, sündörög, téblábol/téblábal/tiblábol, ténfereg, vánszorog, zötykölődik, zötyög
Kiemelném ezekkel kapcsolatosan, hogy nagyrészt lassú, céltalan vagy legalábbis konkrét cél nélküli mozgást kódolnak, nagyon kevés a gyors, esetleg nagy intenzitású mozgást kódoló ige. Az alakzattal kapcsolatosan pedig fontos, hogy egy vonalban történő mozgást kódolnak ugyan az igék, de a kódolt alakzat nem vagy nem feltétlenül egyenes vonalú.
A következő részben tárgyalt igék jelentésszerkezetében az a közös, hogy egy vonalszerű alakzatot kódolnak, azonban nem szabad figyelmen kívül hagyni azt, hogy nem ez a vonalszerűség alkotja egymagában az adott igék jelentésének általános szerkezetét. Ki fogok térni arra, hogy mi az, amiről úgy gondolom, hogy feltétlenül ide tartozik.
Az (1) csoportba sorolt igék szinte kivétel nélkül egyenes vonalú lassú és/vagy nehézkes mozgást kódolnak úgy, hogy a jelentésükben benne van az, hogy az adott mozgás rendszerint egy vonalban történik. Például pilinkélni és hullingálni csakis fentről lefelé szokott. 
(1) 
andalog, baktat, ballag, ballagdál, bandukol, battyog, billeg-ballag, caflat, cammog, caplat, csergedezik/csörgedezik, csusszan, döcög, eblábol, ellábal, hullingál, iszkol, kepesztet, kotródik, kullog, lóstat, mendegél, pilinkél, pilinkézik, poroszkál, pottyan(ik), settenkedik, setteng, somfordál, suhan, sunnyog, surran, suttyan, ténfereg, vánszorog, trappol, zúdít, zúdul, zuhan
Az ide sorolt igék nagyrészt az ember mozgására vonatkoznak, csergedezik/csörge​dezik, hullingál, pilinkél, pilinkézik, zúdít és zúdul kivételek, illetve döcög elsődlegesen egy szekér haladására vonatkozik, de az emberre vonatkoztatva is lehet mondani. Ennek oka magától értetődően az észlelésben lelhető meg. Itt azt is ki kell emelni, hogy ezeknek az igéknek az esetében az alakzat nem kiugró jelentéskomponens. Az intenzitás az, ami a legkiugróbb, következésképp az, ami az igék jelentésszerkezetét meghatározza.

Hasonló a helyzet az ide sorolt többi igével is, vagyis az alakzat nem kiugró jelentéskomponensük. A settenkedik, setteng, somfordál, sunnyog esetében a mozgás hamis célja van valahogyan beleépítve, és ez a cél az, ami a mozgás hogyanját, s így az alakzatát is, meghatározza. Settenkedni vagy somfordálni is sokféleképpen lehet, noha van olyan mozgástípus, amiről általában azt lehet mondani, hogy az settenkedés vagy somfordálás, de leginkább úgy használjuk ezeket a szavakat, hogy ismerjük a mozgó szándékát: valamiért nem kellene őt észrevegyék, titkos vagy el nem árult célja van. sunyin viselkedik.
Ugyanígy az andalog, baktat, ballag, ballagdál, bandukol, battyog, billeg-ballag, caflat, cammog, caplat, kullog, poroszkál igék jelentésének szerkezetét meghatározzák a hangulat és a mozgás sebessége ‒ ami viszont tulajdonképpen nem is választható el a mozgás alakzatától, vagyis hozzá tartozik, része annak. Ugyanakkor viszont ezek az igék példázzák azt is, hogy milyen értelemben nem választható szét a hangulat az alakzattól. Feltűnő ebben a csoportban az is, hogy egyes igék kevésbé tűnnek összetettnek a jelentésszerkezet szempontjából, mint mások. Az esemény hogyanja tulajdonképpen kimerül az alakzat, az intenzitás és a hangulat jelentéskomponensekben. Mivel az esemény hogyanját kifejező jelentés-összete​vőket összességükben társcselekménynek neveztük, nem mondhatjuk azt, hogy ezek az igék nem összetettek jelentésileg. Azonban az is látható, hogy például az (5) csoport igéivel szemben sokkal nehezebb különválasztani az alapeseményt és a társcselekményt. Tehát valamilyen módon másképp szerveződik ezeknek az igéknek a jelentésszerkezet.
Mivel azonban más ilyen igék is vannak, nem hagyhatjuk az eltérő jelentésszerkezetüket figyelmen kívül, tehát ki fogok még erre térni.
Első látásra szembetűnő lehet, hogy az (1) csoportba sorolt igék nagyrészt kis intenzitású, passzív és lassú mozgásokat fejeznek ki. Az iszkol, lóstat, surran, suttyan, trappol, zúdít és zúdul jelölnek gyors és/vagy nagy intenzitású mozgást. Ahogy ez a későbbiekben is látszani fog, az aktív–passzív, illetve pozitív–negatív pólus közötti arány nagyjából azonos lesz azzal, amit itt láthattunk, vagyis hogy a negatív pólus jobban kidolgozott, mint a pozitív. Ez a nyelv teljes rendszerére jellemző,
 és ezt fogjuk látni a hangulatfestő igék esetében is.

A csergedezik/csörgedezik és a zúdít, zúdul igék hangzást fejeznek ki ugyan, de az alakzat szempontjából közel állnak a többi igéhez, legfőképp az első (csergedezik/csörge​dezik). Az intenzitás az, ami kiugrónak tetszik bennük. A csergedezik/csörgedezik esetében a kis intenzitás és csendes, nyugodt mozgás, míg a zúdít, zúdul igéknél a nagy intenzitás az, ami lényeges része az alakzatnak, meghatározza azt.

Ehhez a csoporthoz nagyon közel állnak a (2) csoport igéi. Az ide soroltak szintén valamilyen irányba történő haladást fejeznek ki, de nem egyenes vonalú, hanem valamilyen meghatározatlan irányú és célú, összevissza és nagy ívekben történő mozgást. Akárcsak az előbbi csoport igéinél az alakzat nem kapcsolódik szorosan a hangulathoz. Itt más jelentéskomponensekkel függ össze a hangulati összetevő.
(2)
barangol, bóklászik, csámborog, csatangol, kelebólál, kóborog, kóborol, kódorog, kóricál, kószál, kóvályog, kujtorog, lézeng, lófrál, ődöng, őgyeleg

Ezeket a szavakat akár szinonimáknak is mondhatnánk, nagyon hasonlít a jelentésük, sőt a hangulatuk alapján is közel állnak egymáshoz, bár egyik részük a pozitív, másik a negatív pólushoz tartozik. A barangol, bóklászik, kelebólál, kóricál és kószál nyugodt, barátságos hangulatúak, míg a csámborog, csatangol, kóborog, kóborol, kódorog, kóvályog, kujtorog, lézeng, lófrál, ődöng és őgyeleg valami negatívat sejtetnek, céltalanságot, felelőtlenséget, azonban ezekre is jellemző valami könnyed nyugodtság.
 Valószínűleg ebből is fakad, hogy a mozgásalakzat vonalai mindenhol folyamatosak és görbék, a mozgás pedig kis intenzitású, lassú és passzív.

A fenti csoport igéiben kódolt alakzattal méreteiben és intenzitásában nem egyezik az alábbi igék által kódolt alakzat. Mintha az alakzat elaprózódásával az intenzitás is növekedne. Meg fogjuk látni, hogy ez nem véletlen együtt járás, más esetekben is hasonlóan történik, illetve folytatódik a sor: a még apróbb alakzatokhoz még intenzívebb dinamika társul.
(3)
sertepertél, sündörködik, sündörög és téblábol/téblábal/tiblábol
Ezeknek az igéknek az esetében szintén összevissza történik a mozgás, de egy viszonylag kicsi és jól körülhatárolt térben, továbbá itt már nem kizárt a törés a vonalakban. Vagyis ezidáig folytonos vonalban történő és folyamatos mozgásokról volt szó, az itteniek viszont szaggatott, szüneteket beiktató és meghatározatlan formában történő mozgást fejeznek ki. Az alakzaton kívül azonban más jelentéskomponensek nem egyeznek ezekben az igékben. A sertepertél csendes, de aktív és nagy intenzitású, míg a sündörködik, sündörög és a téblábol/téblábal/tiblábol lassú, passzív és kis intenzitású mozgást kódol.

Tovább haladva ezen a vonalon, a dinamika szempontjából az előbbiekhez képest csökkenés érzékelhető az alábbi igékben:
(4)
ácsingózik, ácsorog, ámolyog, dangubál, koncsorog/kuncsorog, lebzsel, lebeg/libeg, ólálkodik, ücsörög

A dinamika csökkenésének ellenére a mozzanatok/mozdulatok mérete nem tűnik kisebbnek, mint az eddig tárgyalt igék esetében. Az alakzat „sűrűsége” tehát nem különbözik a korábban említett igékétől. 

Annak ellenére, hogy bár nagyon kis térben, de van bizonyos elmozdulás azokban a tevékenységekben, amelyeket ezek az igék kódolnak, helyben mozgást kifejező igéknek tekintjük őket, amiatt, hogy valójában álldogálásként vagy a mozgás szüneteléseként értelmezzük őket. Vagyis a szerkezetükben implicit tagadásként benne van a (helyváltoztató) mozgás. Amikor ezeket a szavakat használjuk, azokat tulajdonképpen úgy értjük, hogy egy helyben áll az, akiről beszélünk, minden bizonnyal a(z értéktelennek tartott) tétlenség miatt, amire mindegyik ige utal, azzal ellentétben, hogy a dinamika viszont benne van a jelentésszerkezetükben. A passzív álldogáláshoz kis intezitás és lassúság társul.

A jelentésszerkezet szempontjából ezek az igék az (1) és (2) csoport igéihez hasonlítanak: a hangulat nem az alakzathoz kapcsolódik, úgy tűnik, egymástól különálló jelentéskomponensek.

A következő igék között több olyan lesz, amely ugyanazt a mozgást nevezi meg hasonló hangalakkal: 

(5)
gomolyog, gurul, gurgulázik, hempereg, hemperget, hempergőzik, hencsereg, hengerbuckázik, hengerget, henteredik, hentereg, hentergőzik, hőbörög/hőbölyög, hömpölyget, hömpölyög
Guruló, gördülő mintázatot rajzolnak ki ezek az igék, esetleg kavargó, de mindenképp körkörös és egy nagyobb test által végzett mozgásra utalnak. Egy részükről nem dönthető el biztosan, hogy lassú vagy gyors, kis vagy nagy intenzitású mozgást fejeznek ki, pontosabban mindkét lehetőség fennáll, tehát ezt nem kódoljuk magában a szóban. Emiatt is sajátos ez az alakzat, mert a hozzá kapcsolódó hangulat viszont könnyed és játékos. A gomolyog és a hömpölyög, hömpölyget kivételek, ezekhez, épp ellenkezőleg, komor, sötét, nehézkes hangulat társul. Itt a mozgó is más jellegű, mint a többi ige esetében. Tehát csak a mozgás alakzata közös, az említett három ige hangulatában eltér a többitől.

Lényegesnek tartom kiemelni, hogy bár alapvetően gurulásra, hengeredésre emlékeztet a mozgásalakzat, a mozgónak egyáltalán nem kell hengerszerűnek lennie ahhoz, hogy hengeredni tudjon. Ezt más csoportoknál is megfigyelhetjük: a mozgás, illetve a hangzás és a vizuális vagy érzésen alapuló tapasztalat alakzata is független a mozgó alakjától.

Ennek az alakzatnak a mintegy kilencven fokkal elforgatott változatát kódolják az alábbi igék:

(6)
penderedik/pöndörödik, penderít/pöndörít, penderül/pöndörül, pereg/perg/pörög, per​dít/‌pördít, perget/pörget, perdül/pördül
Ez az alakzat szintén egy tengely körüli forgó mozgásra utal, itt azonban élesebbek az alakzat vonalai, és gyorsabbak, hirtelenebbek a mozdulatok, noha amúgy az alakzat egésze megegyezik az előbbi csoportban kódolttal. Mégsem tekinthető úgy, hogy ugyanaz az alakzat lenne a térben elfordítva, mivel más jelentéskomponensek is eltéréseket mutatnak, és az alakzat hasonlóságán kívül tulajdonképpen nincsen más összefüggés az igék között, illetve ez a hasonlóság sem vezet sehova, nem tartom valószínűnek, hogy a nyelvi konvenciót illetően bármiféle összefüggés lenne köztük.
A továbbiakban tárgyalt igék a helyben mozgás különböző formáit fejezik ki, pontosabban alak- vagy formaváltoz(tat)ást. Ezek az igék olyan értelemben viszik tovább a fejezet elején felvázolt (egyenes) vonalszerű alakzatot, hogy tulajdonképpen egy vonalszerű mozgóról van szó, amely a rögzítettségéből nem mozdul ki, hanem csak egy része változtat helyet, helyzetet, s így a mozgó egésze formát, állapotot.

A (7) csoport igéi esetében nincs kódolva a mozgás végpontja, tartós történést fejeznek ki, és az alakzatban folyamatos dinamikát érzékelhetünk.
(7)
bazsalyog, bóbiskol, elsinkófál, imbolyog, mismásol, pislákol, pislog, somolyog, sumákol
Ezzel ellentétben a (8) csoport nagy részénél mintha ennek a folyamatos mozgásnak egyetlen mozzanatát ragadnánk ki, az ige egyetlen mozzanatot fejez ki. A fanyalog képez kivételt, de ennek is van mozzanatos párja (fanyalodik).
(8)
biggyeszt, elkámpicsorodik, elszontyolodik, facsarodik, fanyalodik, fanyalog, fitymál, fittyed, kókad, megkompolyodik, pittyed, pittyeszt
Az alakzatot itt nem egy folyamat rajzolja ki (hiszen nagyrészt mozzanatos igékről van szó), hanem egyetlen íves vonal, ahogy az előbbi csoport igéi esetében. Intenzitásukban is megegyeznek az előbbi igékkel: könnyed, lassú, csendes hangulatot árasztanak, azonban eltér a hangulatuk. A (7) csoport igéi hangulata könnyed, csendes, a (8) csoport igéié pedig könnyed ugyan, de negatív töltetű: elszomorodó, neheztelő, nem tetszést kifejező. 
Továbbá ha az alakzatot részletesebben nézzük, akkor itt az adott alakzat kialakulása is hozzátartozik: egy vonalszerű állapot átcsúszása érződik egy lefelé görbülő formába, azzal a kiegészítéssel, hogy az alakzat és a hangulat is az eredményre koncentrál, vagyis bár érezhető a változás folyamata az ige jelentésében, a hangsúly a létrejövő vonalszerű alakzaton van. A változás lefelé irányban történik. Ez pedig összefügg az igék hangulatával és azzal is, hogy a negatív tapasztalatok lent vannak (szemben a pozitívakkal, amelyek fent vannak)
.
Az állapot-, illetve alakváltozás kódolása is jellegzetes a hangulatfestő igék között. Összehúzódó, kitáguló folyamatokat fejezünk ki úgy, hogy az alakzathoz hozzákapcsolódik valamilyen sajátos hangulat. A hangulatfestők közül szám szerint hármat soroltam ide.
(9)
kuncorog, kunkorodik, kunkorog

A (9) csoport igéi közül kettő állapotot jelöl, de érezzük bennük az azt eredményező mozgás folyamatát, vagyis az összekucorodást, összehúzódást. Ez a beleérzett mozgás, dinamizmus az alakzatnak is része; valami vibráló, állandó „össze” mozgást látunk bele, ami nagyon kis méretű, apró, de egyértelműen érezhető.
Az eddig felvázoltakban látható volt bizonyos fokozatosság: elindultunk egy folyamatosan haladó egyenes vonaltól, megnéztük, hogy hogyan változhat ez az egymást követő irányváltásokban, és eljutottunk egy rögzített vonal alakváltozatainak mintázatához. Az eddig felvázolt igékkel, azok hangulatával és alakzatával kapcsolatosan pedig összegezhetjük, hogy ez a vonalszerű, valamerre haladást vagy valamilyen irányba történő elmozdulást érzékeltető mintázat kevés kivétellel kis intenzitással, lassúsággal és sokszor passzivitással társul.

Az alakzatok szerint létrehozott kis csoportokban ugyanakkor látható az is, hogy bizonyos esetekben egyezik ugyan az alakzat, de a hangulat és az intenzitás nem. Sőt kérdéses lett az is, hogy általában jellemző lenne az alakzat és a hangulat szoros összefüggése. A következő fejezetekben még kitérek erre a problémára.
2.2.2. Több mozanatból álló alakzatok

Az ebben a fejezetben tárgyalt igék egyaránt kódolnak haladó és helyben mozgást, fizikai érzést és hangot, akárcsak az előző alfejezetben megjelenők, de teljesen más jellegű a bennük kódolt alakzat. A mintázatokat nem egy folytonos vonal hajlításával írhatjuk körül, hanem szaggatottság, törések és egymásra zsúfolódó mozgó pontok halmaza adják ki azokat a mintázatokat, amelyeket hasonlónak találtam és egy helyre soroltam. Ezek között az igék között sok van olyan, amelynél kevésbé lényeges, illetve kevésbé pontosan (vagy egyáltalán nem) körülhatárolt az alakzat formája, alakja, a kiugró elem a mintázat, pontosabban annak dinamikája.
Két pont közötti állandó/ismétlődő ide-oda mozgás az, ami az általános szerkezetét adja a következő igékben kódolt alakzatoknak:
(10)
bicebócázik, biceg, billeg, bukdácsol, csetlik-botlik, csiszeg-csoszog, csoszog, csomo​szol/csömöszöl, dögönyöz, dömöcköl, döngöl, fityeg, göcög, gyömöszöl, hüppög, illeg-billeg, inog-binog, ityeg-fityeg, laffog, lefetyel/lefetyöl, leffeg, leppeg, letyeg, lötyköl, lötyög, nyekereg, nyiszál, pitteg-pattog, rebeg, sunyorog, szurkapiszkál, szuszakol, tapicskál/tapicskol, tapog, tipeg, tipeg-topog, tocsog, topog, toporog, totyog, toporzékol, tötyög, ugrabugrál, zöcsköl, zökög, zötyköl, zötykölődik, zötyög
A pontok közötti mozgás iránya bármilyen lehet, bár a legtöbb esetben fel-le történő mozgásról van szó. Ebben a csoportban sajátos módon kapcsolódik össze a mozgásalakzat a hangzásalakzattal, az igék többségénél a jellegzetes mozgásformához jellegzetes hang is társul. (Lásd pl. lötyköl, nyiszál, pitteg-pattog, tapicskál/tapicskol, tapog, tipeg, tipeg-topog, topog, toporog, toporzékol, zöcsköl, zökög, zötyköl, zötykölődik, zötyög.) Lehetségesnek tartom, hogy ennek az összefüggésnek az alapján alakulhatott ki 
az ide sorolt hangadást kifejező igék alakzata, illetve hangulata, 
vagy legalábbis ez is szerepet játszhatott a kialakulásában
.

A csoportban általában kis intenzitás jellemző, de olyan módon, hogy az igék hangulatában (és jelentésében) az alakzattal együtt meghatározó és kiugró, erős komponens. Ennek az alakzatnak az esetében is lényeges tehát az intenzitás. Kivételnek számít a toporog és toporzékol, ezek nagy intenzitást kódolnak és hangulatukban is eltérnek a többi igétől, illetve a dögönyöz, dömöcköl, döngöl, pitteg-pattog és az ugrabugrál, amelyek gyors mozgást és nagyobb aktivitást kódolnak.

A csomoszol/csömöszöl, gyömöszöl és szuszakol igék a valamibe befelé nyomkodás mozzanatára vonatkoznak, így lényeges a jelentésükben az útvonal jelentéskomponens. Nehézkességet és lassúságot fejeznek ki. A tevékenység alakzatában nehezen állapítható meg valamilyen mintázat vagy forma, mivel a hangsúly az erőkifejtésre és a hangulatra esik, tehát ebben az esetben sem kapcsolódik össze szervesen a hangulat és az alakzat.

Intenzitásukban és aktivitásukban közel állnak az előző csoport igéihez a következők:

(11)
csivitel/csevetel, izgágáskodik, izeg-mozog, mocog, mocorog, motyog, motyorog, nyüstöl, nyüzsög, óg-móg/ógg-mógg
A kódolt alakzat itt is az ide-oda, összevissza történő mozgás által meghatározott, vagyis nincs egy konkrét forma, azonban érezhető az ide-oda, de egy helyben történő apró mozgások által létrehozott alakzat. Ehhez az alakzathoz aktivitás és kis intenzitás társul, valamint könnyed, játékos hangulat.
Nagyon jól látható, hogy milyen közel állnak egymáshoz az alakzat szempontjából a mozgást, illetve a hangadást, hangzást kifejező igék. A mocorog és motyorog igék hangzásban és az intenzitás szempontjából is közel állnak egymáshoz. Látszik, hogy a különböző úton szerzett ingerek hasonló szerkezettel jelennek meg a nyelvi kifejezésben. Nagyon jól példázza ezt a (12) csoport is.
(12)
bizgál, bizgat/bizget, bizseg, bizserget, bizsereg, döngicsél, gőgicsél, hemzseg, pezsdül, pezseg, pizseg, zendül, zendít, zöngicsél

Szemléletes a bizseg ‒ pizseg összefüggés, illetve tovább víve a bizseg ‒ hemzseg kapcsolata. Jelentésüket illetően egymástól távol állnak ezek az igék, teljesen eltérő jelenségeket jelölnek. A jelentés szerkezetét illetően azonban sok a közös pont: az alakzat, az intenzitás és a hangalakszerkezet is szinte teljesen megegyeznek. Ezeknék az igéknél tűnik úgy a legerősebben, hogy az alakztabeli mintázat kicsinyedésével, elaprózódásával mintha növekedne az intenzitás. Ugyanezt említettem az előző fejezetben a (3) csoport igéinél (sertepertél, sündörög, sündörködik). A vonalszerű alakzatok esetében is érvényesnek tűnik ez a megállapítás.
Ezeknek az igéknek az alakzata azért különleges, mert bennük a mozgót nem egy testként, hanem sok kicsi pont egységeként észleljük a nyelvi konvencióban, amelyeknek az együttes mozgása adja az alakzatot. Két hangadást kifejező ige is található a csoportban: döngicsél és zöngicsél (illetve másodlagosan hangzást kifejezőnek tekinthető a pezseg és a pizseg is). A hallott hangokat az érzést kifejező igékhez hasonlóan észleljük nyelvileg, így közös a bennük kódolt alakzat. Ebből több dolog is következthet. Elsősorban az, hogy a hangulatalakzat független az alapesemény jellegétől, ugyanaz az alakzat különböző eseményekhez is hozzátartozhat. Másodsorban és talán ezzel az előbbivel összefüggésben, úgy tűnik, hogy a nyelvi észlelés független az érzékeléstől olyan értelemben, hogy bármelyik érzékszervünk által érzékelt esemény, helyzet hasonló módon jelenhet meg a nyelvi észlelésben. Tehát az, hogy a nyelvi konvencióban valami hogyan jelenik meg, nem attól függ, hogy milyen közegen keresztül érzékeltük.
Az alábbi igékre kis intenzitás, de nagy aktivitás jellemző, és az előbbi csoportnál említett alakzatot úgy tartalmazzák, hogy az közben valamiféle visszhangszerű terjeszkedést is kifejez. Az így leírt jelentéskomponens az, amely kiugró itt, és amelyhez jellegzetesen az -ong (-eng, -öng) végződés társul. Emiatt a visszhangszerűség miatt vettem ebbe a részbe ezeket az igéket, mintha több hullámból tevődnének össze.
(13)
bolyog, bolyong, bong, borong, cseng-bong, csüng, döbög/dübög, döng, dünnyög, kong, kong-bong, reng, ring, zeng-bong, zsibog, zsibong, zsong, zsong-bong, zsongít
Különösen jól szemléltetik ezek az igék azt, amit az előző csoportnál említettem, hogy a különböző jellegű események alakzatai lehetnek azonos szerkezetűek. Nyilvánvaló ez a csüng ‒ döng, borong ‒ bolyong párok esetében, de a zsongít példája is szemléletes: ez ’tompító nyugtatás, csillapítás előidézését’ jelenti, és a kiemelt tompít a kulcsszó, hiszen például a bong, kong, zsong-bong stb. igékben kimondatlanul ott van valamilyen tompítást, ami leginkább az igék hangulatában ragadható meg, a képzett zsongítnak pedig a denotatív jelentésének része.
A (13) csoport igéitől eltérően a következő igék nagy intenzitást és erős aktivitást kódolnak:
(14)
bugyog, duzzog, fortyog, karattyol, potyog
Ezekben az igékben a mozgó több kis elemre bontható szét, akárcsak a (12) csoportbeli hemzseg, pezsdül stb. igék esetében. A hangulati hatást itt is a sok kicsi rész együttes mozgása eredményezi. Lényeges, hogy ennél és az előző csoportnál is valamilyen hangzás is kapcsolódik a mozgáshoz, és ez szerves része a mozgás alakzatának és aktivitásának. Egyes igék kisebb (bugyog, potyog), mások nagyobb intenzitást (duzzog, fortyog) kódolnak, de általános a nagy aktivitás és az alakzatban lévő kemény élű vonalak. Ezt hangzásban mintha a kettős mássalhangzók is aláfestenék (duzzog, karattyol, pukkadozik).
A (9–14) csoportokban felvázolt igék alakzatát a több összetevő, az apró pontok határozzák meg. Ez az alakzat nagy intenzitással társul vagy az intenzitás lényeges hozzájárulója a mintázatnak, és meghatározó eleme a szó jelentésének. Az intenzitáson kívül pedig nagyobb szerepet kap ezekben az igékben az aktivitás, mint a vonalszerű alakzatot kódoló igéknél.

Az ezekbe a csoportokba sorolt igék között sok hangot és érzést kifejező ige is van. Itt látható a legjobban az alakzatok közötti összefüggés és az, hogy a nyelvi észlelés szempontjából a különböző jellegű események alapvetően azonos szerkezettel épülnek be a nyelvi tudásba.
2.2.3. Pillanatnyi mozzanatból álló alakzatok
Az alábbi igék mozzanatos eseményt fejeznek ki. A (13) csoportban folyamatukban kódolt események alakzatának itt egy mozzanata fejeződik ki:

(15)
buggyan, bukkan, moccan, mukkan, kukkant, viggyan(ik)
Hirtelen  felugró, majd rögtön elenyésző intenzitást kódolnak az igék. A kidudorodó alakzathoz sajátos hanghatás is kapcsolódhat. Alapvetően valami folyékony anyag szokott kibuggyanni, és ehhez egy sajátos, egyedi hang is kapcsolódik, viggyanni pedig valami éles, esetleg fényes dolog.
Bizonyos igék a mozgás egyetlen és kiemelkedő pillanatát rögzítik:

(16)
döccen, gübben, heppen, huppan, hüppen, lebben, libben, löttyen, toppan, tottyan, zökken, zöttyen, zuppan

Egy folyamatos mozgás kiugró pillanatát kódolják ezek az igék. Ez a pillanat lehet az eseménynek a végpontja, de akár folytatódhat is utána a mozgás. A kódolt alakzat így egy folyamat része lesz, maga az alakzat azonban csak az adott pillanat nyelvi rögzítésére vonatkozik, és egy hirtelen kizökkenésként érzékelhető.

Ezek az igék a ’pillanatnyi’ jelentéskomponens miatt sajátosak. És ugyancsak emiatt különülnek el az igék többségétől, mivel itt a hangulat éppen ehhez a jelentéskomponenshez kapcsolódik, ami pedig a maga során egy sajátos alakzatot eredményez. Vagyis ez a ’pillanatnyi és hirtelen’ jelentéskomponens tulajdonképpen az alakzatnak, az általános szerkezetnek (is) a része, de a hangulathoz is szorosan hozzákapcsolódik.
2.2.4. „Kusza” alakzatok

Az alakzat szempontjából külön beszélhetünk azokról az igékről, amelyek valamilyen tevékenységet fejeznek ki. Általában nem magát a ténykedést, hanem a tevékenység végzésének hogyanját fejezik ki. Jellegzetesen a pozitív pólushoz tartoznak és könnyed hangulatúak, egyesekben egy kis játékos csúfolódás is érezhető (pl. etyepetyél, tereferél, totojgat), de akár neheztelést, egyet nem értést is kifejezhetnek.
(17)
babirkál, babrál, babusgat, bíbelődik, birizgál, bütyköl, csucsujgat, etyepetyél, faragcsál, faricskál, kapiskál, kasmatol, macerál, monyókol, motoszkál, nyámmog/nyámog, pátyolgat, pepecsel, peszterkél, piszterkál, piszmog, pusmog, szöszmötöl, szöszöl, tereferél, totojgat/tutujgat

Nehezen leírható, hogy pontosan milyen is az a mintázat, ami ezekben az igékben érezhető, mivel a tevékenység jellegét a hogyan és a beszélő viszonyulása határozza meg. A hangzásigéket és a kasmatol igét (amely egyik jelentésében lábbal is végezhető cselekvést jelöl) kivéve mindegyik kézzel végzett tevékenységet fejez ki; ezzel is összefüggésben lehet az, hogy apró mozdulatok sorozatából áll össze az alakzat. A kézzel végzett mozgások általában kevésbé részletesen kódoltak, mint a lábbal végzett mozgások. Ez itt is látszik egyrészt abból, hogy sokkal több hangulatfestő igénk van a járás különböző lehetséges módjainak a kifejezésére, mint a kézzel végzett munkálatokra, másrészt pedig abból, hogy az alakzat szempontjából sokkal részletesebben kidolgozottak és szűkebb használati kontextussal rendelkeznek például a valahova menést kifejező igék. A babrál, bütyköl, macerál, pepecsel stb. igéket sokféle tevékenységre lehet mondani.

Ezzel ellentétben a konkrétabb cselekvések megnevezései inkább közelítenek a negatív pólushoz.
 Csak néhány ige esetében oldódik fel a negativitás valamilyen könnyelműségben, vagy könnyed elnézésben.
Az alábbi adatok a végtagok együttes mozgását kódolják:

(18)
agyabugyál/egyebugyál, csetepatéz, ficánkol, fickándozik, hancúrozik, hancúzik, handabandázik, kalimpál, kaszabol, kótyavetyél, kuszál, lobockol/lubickol, pacsmagol, pancsol/paskol/pacskol, vickándozik, viháncol
A hangulat az egész test mozgásához kapcsolódik, természetesen, de a mozgás alakzata annak következtében lesz szétálló és összevissza, hogy a végtagok mozgása is szerepet kap a nyelvi kódolásban. Ezek az igék könnyed, nyugodt, játékos hangulatot hordoznak és erős aktivitást, illetve nagy intenzitást.
Ezekkel szemben a (19) csoport igéi igék kis intenzitást és lassúságot kódolnak, illetve a kiugró jelentéskomponens a nehézkesség:

(19)
cihelődik, evickél, güzmölődik, kászálódik/kászolódik, kecmeleg/kecmereg, kepickél, peckelődik, tápászkodik
Ezek az igék abban térnek el az eddigiektől, hogy az alakzat megragadásában nem az egész test együttes mozgása a meghatározó, hanem lényeges szerepet kapnak az alkotóelemek, a kéz és a láb külön-külön, de főleg a kéz. A kiugró jelentéskomponens a legtöbb esetben az, hogy ’nem csinálja rendesen, csak úgy valahogy, összevissza’. Ezzel függ össze vagy talán ebből származik a hangulatiság. Az alakzat sehol sem írható körül pontosan és egyértelműen, a leglényegesebbnek és a leginkább érezhetőnek is a ’csak úgy összevissza’ elem tűnik benne.

A végtagok mozgatásával járó mozgás (konvencionális) észlelése általában nem jár olyan konkrétan lerajzolható, részletes alakzatokkal, mint például a járást kifejező igéké. Itt inkább összevissza kuszálódás van, és kiugróbb a mozgások mérete, erőssége és hangulata, és kicsi az intenzitás. Az ide sorolt hangulatfestő igék kevés esetben vonatkoznak konkrét helyzetekre, inkább általánosan használhatók a különböző tevékenységek hogyanjának kiemelésére.
2.2.5. Az alakzatokról még egyszer
Az igecsoportok egy részénél követhető volt bizonyos átmenet, fokozatosság az alakzatok között. A vizsgálat csak bizonyos az igékre vonatkozik, de úgy gondolom, hogy ha a nem hangulatfestő igéket is megvizsgálnánk, minden bizonnyal sok példa lenne még ezekre az alakzatokra, illetve hogy nem lenne sokkal több típusú alakzat, mint amelyekről már itt is beszéltem. Hiszen ugyanazok az alakzatok előfordulhatnak hangulatfestő és nem hangulatfestő igékben egyaránt. A (15) és (16) csoportok igéihez például közel áll a csillan, kattan, keccen, koppan, reccsen, ruccan, sercen, villan; a 9) csoport igéihez a csavarog, háborog, kavarog, nyikorog, nyomorog, sanyarog, szivárog; stb. Vagyis ha az összes magyar igét vizsgálnánk, minden bizonnyal sokkal több kapcsolódásra figyelhetnénk fel a jelentésszerkezetükkel kapcsolatosan, és több összefüggést fedeznénk fel köztük. Ez a kutatás azonban csak kisebb adathalmazra irányult, tehát nem tehetek megállapításokat a hangulatfestő igék csoportjánál tágabb összefüggésben, legfeljebb csak utalhatok olyan összefüggésekre, amelyek ennek a vizsgálatnak az alapján lehetségesnek tűnnek.

A kódolt alakzat szerint négy típusba soroltam be a vizsgált igéket: „vonalszerű” alakzatok, több mozzanatból álló alakzatok, pillanatnyi mozzanatból álló alakzatok és „kusza” alakzatok. A csoportokból nyilvánvalóvá vált egyrészt, hogy az alakzat nem minden esetben kapcsolódik a társcselekményhez, másrészt pedig az, hogy ugyanaz az alakzat különböző jellegű eseményekhez is tartozhat. Az az elképzelés, miszerint az alakzat mint jelentéskomponens az összes hangulatfestő ige esetében azonos módon van jelen, nem igazolódott be. A „vonalszerű” alakzatok nagyobb részt az alapeseményhez tartoznak, míg a többi három típusba sorolt ige esetében az alakzat meghatározza az esemény hogyanját, szorosan összefügg vele. Tehát az alakzatok különbözőek azt illetően, hogy a társcselekményhez tartoznak vagy elkülönülnek attól. Beigazolódott azonban az a feltevés, hogy az alakzatok függetlenek az esemény jellegétől.
3. Hangulat és jelentésszerkezet
A dolgozat első felében bevezettem a hangulat és az alakzat terminust, és próbáltam utalni ezek összefüggéseire. Azzal a feltételezéssel indítottam, hogy ez a két jelentéskomponens lényegesen összefügg egymással. Arra, hogy ez milyen jellegű lehet és legfőképp, hogy milyen mértékben jellemző ez a hangulatfestő igékre, nem igazán tudtam becslést tenni. Az adatok alapján azonban fény derült arra, hogy valójában a hangulat csak bizonyos esetekben kapcsolódik hozzá az alakzathoz. Ilyenek a ’pillanatnyiság’ mozzanatát tartalmazó igék (15 és 16) és a több mozzanatból álló alakzatot kódoló igék (10‒14).  Részletesen bemutattam a magyar hangulatfestő igékben felfedezett alakzatokat, azonban az egyik kulcskérdésre, hogy akkor hogyan is kezelhető a hangulat mint jelentés-összetevő ebben a viszonyban, nem kaptunk még választ.
Ebben a fejezetben a hangulat és az intenzitás felől közelítem meg az adatokat.
A vizsgált igéket a hangulat és az intenzitás alapján rendszereztem. Az eredmények, amint látni fogjuk, meglepően egyértelműek. Egész egyszerűnek tűnő magyarázatot is lehet rájuk találni; a fejezet végén erre is kitérek. Az összefüggések megragadásához Excel-táblázatot készítettem, a példák abból származnak. A táblázatban az adatokat tüntettem fel és azt, hogy az adott igékhez milyen intenzitás, milyen hangulat és milyen alakzat társul.
Az intenzitást kis és nagy nevű kategóriákba osztottam, de csak azért választottam ezt a megoldást, mert egyetlen nyelvérzék alapján önkényes lett volna az értékek skálán való elhelyezése. Így az önmagukban érzett intenzitást jelöltem, de látni fogjuk, hogy egyes igék, amelyeket kis intenzitásúnak kategorizáltam, tulajdonképpen nagyobb intenzitást fejeznek ki, mint más (szintén kis intenzitásúnak vett) igék, és ugyanez elmondható a nagy intenzitású igékre is. Tehát egyrészt az adatokat egymáshoz viszonyítva nyilvánvalóvá válik, hogy az intenzitás is skaláris a hangulatfestő igék esetében, illetve hogy kivétel nélkül mindig van, másrészt viszont a választott megoldás teljesen megfelelőnek tűnik az egyezések megragadására.
A hangulat és az alakzat jelölésére előre elkészített igecsoportokat használtam, amelyek mellékletként megtekinthetők a dolgozat végén. A hasonló alakzatot, illetve hasonló hangulatot kódoló igéket azonos csoportba soroltam be, a csoportokat betűkkel, illetve számokkal jelöltem, és ezeket írtam be a táblázatba. A példaként hozott részletek csak a Melléklet segítségével értelmezhetők (a „Hangulat” oszlopbeli számok, illetve az „Alakzat” oszlopbeli betűk az ottani csoportokra utalnak).
A Mellékletben feltüntett táblázatokból első látásra kitűnik, hogy nagy a megfelelés a három feltüntetett jelentés-összetevő között. Az azonos számmal jelölt hangulat esetében nagyrészt azonos intenzitás és azonos alakzatok társulnak az igékhez. Továbbá ha figyelembe vesszük, hogy a táblázat nem skaláris jellegében tünteti fel az intenzitást, még nagyobb lesz a megfelelés. Az alábbi táblázatban a toporog és a toporzékol igék lógnak ki a sorból nagy intenzitásukkal.

	j

	motyorog
	kis
	17
	j

	nyüstöl
	kis
	17
	k

	óg-móg/ógg-mógg
	kis
	17
	k

	rebeg
	kis
	17
	i

	sunyorog
	kis
	17
	i

	izgágáskodik
	kis
	17
	k

	toporog
	nagy
	17
	i

	toporzékol
	nagy
	17
	j


Azonban ha a mocorog vagy a hebetel igéket a bandukol vagy kecmereg igék mellé tesszük, máris látszik, hogy nem a lehető legkisebb a mocorog és a hebetel igéknek az intenzitása. Továbbá az is nyilvánvaló, hogy a mocorog és a toporog intenzitása között nincs nagy eltérés. Tehát szubjektív lehet annak megítélése, hogy kis vagy nagy intenzitásúnak tekintjük őket. Így látható, hogy az intenzitás és a hangulat közötti megfelelés nagyobb, mint ahogy a táblázatból első ránézésre tűnik. Mielőtt azt gondolhatnánk, hogy ez különleges vagy nagy figyelmet igénylő jelenség, le is szögezném, hogy ez tulajdonképpen magától értetődik. Az előző fejezet részletesebb elemzései között nem tűnhetett ki, de az intenzitás mindig talál valamilyen módon a hangulattal. Ennek az az oka, hogy azt, amit hangulatként neveztem itt meg, csak érezni tudjuk a szavak jelentésében, más módon nem jutnak kifejezésre. Az érzett dolgoknak pedig mindig van intenzitása. Szilágyi N. Sándor hangulatreprezentációnak nevezi mindazt, „amik a világ dolgainak és eseményeinek észlelésekor ott vannak bennünk, de amiket nem tudatosítunk, hanem inkább érezzük őket, kisebb vagy nagyobb intenzitással” (2014: 7). Az intenzitás tehát a formája annak, ahogyan a hangulatot például a szavakban érezzük/felfogjuk. Ily módon elképzelhetetlen, hogy ne lenne szoros összefüggés és megfelelés a hangulat és az intenzitás között.
A hangulat és az alakzat viszonya azonban ennél bonyolultabbnak tűnik. Erről már a korábbi fejezetekben is írtam. Most a hangulat felől vizsgálom meg az alakzatot úgy, hogy az adatok közötti megfeleléseket veszem szemügyre, és nem veszem figyelembe az esemény jellegét.
A Mellékletben található táblázatból és az eddigi elemzésekből látható, hogy adott hangulathoz több típusú alakzat is tartozhat, azonban nem akármilyen. Egy bizonyos hangulathoz általában több alakzat tartozik, és ezek az alakzatok vagy eltérőek, vagy hasonlítanak egymásra. Az elmondható, hogy egy bizonyos alakzatnak általában egyféle hangulat felel meg, ez látszik az alábbi példából is:
	
	Intenzitás
	Hangulat
	Alakzat

	rebeg
	kis
	17
	i

	sunyorog
	kis
	17
	i

	toporog
	nagy
	17
	i

	hebeg
	kis
	17
	j

	hebetel
	kis
	17
	j

	motyog
	kis
	17
	j

	motyorog
	kis
	17
	j

	toporzékol
	nagy
	17
	j

	izeg-mozog
	kis
	17
	k

	izgágáskodik
	kis
	17
	k

	mocog
	kis
	17
	k

	mocorog
	kis
	17
	k

	nyüstöl
	kis
	17
	k

	óg-móg / ógg-mógg
	kis
	17
	k


Arra is akad példa, hogy egy bizonyos hangulat és egy bizonyos alakzat úgy kapcsolódnak össze egy igecsoportban, hogy más igékhez nem is tartoznak, önálló csoportot képeznek, mint például az alábbi igék esetében:
	
	Intenzitás
	Hangulat
	Alakzat

	gurgulázik
	kis
	8
	e

	gurul
	kis
	8
	e

	hempereg
	kis
	8
	e

	hemperget
	kis
	8
	e

	hempergőzik
	kis
	8
	e

	hencsereg
	kis
	8
	e

	hengerbuckázik
	kis
	8
	e

	hengerget
	kis
	8
	e

	henteredik
	kis
	8
	e

	hentereg
	kis
	8
	e

	hentergőzik
	kis
	8
	e


Ebből a táblázatos vázlatból levont következtetések nem cáfolják meg az előbbi fejezetben leírt elgondolásokat. Ott az összefüggéseket kerestem, itt a megfeleléseket mutattam ki, ez a kettő azonban nem fedi egymást. A megfelelések azt bizonyítják, hogy a nyelvi konvenciónak része egy rendszer, amelyben az egymásnak megfelelő elemek mintegy vonzzák a más megfelelő elemeket. Az az jelenség pedig, ami alapján ezek a megfelelések létrejönnek/léteznek, a valencia, amiről még a dolgozat első részében írtam. Ez annak (is) lehet az eredménye, hogy a sok-sok tapasztalatot tulajdonképpen ugyanabba a nagy rendszerbe és ugyanazokkal a módszerekkel olvasztjuk be. A táblázat ezt a rendszerszerűséget szemlélteti az adatok jelentésszerkezete között.
Összegzés
A dolgozat elején felvázoltam, hogy a magyar nyelvben a hangulat lehet értékelést kifejező elem, és lehet jelentéskomponens is. A hangulatfestő igék természetesen ez utóbbi esetbe tartoznak. Hipotézisem az volt, hogy a különböző jellegű események a belső reprezentációban azonos módon strukturálódnak; ebből kifolyólag pedig létezik valamilyen kapcsolat a hangulatfestő igék alakzata és más jelentéskomponenseik között. Azt feltételeztem, hogy az alakzatok függetlenek az esemény jellegétől és az egyes alakzatokhoz bizonyos hangulat társul, illetve, hogy mindez rendszerszerűen szerveződik a nyelvi tudásban. Továbbá arra is kerestem a választ, hogy milyen feltételei vannak annak, hogy a magyar nyelvi konvenció szerint valami alakzatként jelenjen meg az igék jelentésében, valamint arra, hogy hogyan kezelhető a hangulat mint jelentés-összetevő a többi jelentéskomponenssel való viszonyában.

A terminusok bevezetésével egyszerre a témában felmerülő kérdéseket és a problémás helyeket is igyekeztem érzékeltetni, valamint felvázolni azt a rendszert és módszert, amelyben a vizsgálatot elképzeltem, illetve végigvittem. Az adatok elemzése a következő eredményekhez vezetett:

Az (1–9) csoportbeli igék egy vonalszerű alakzat mentén kódolják az eseményt. Ez az alakzat ugyan mindig egy egy vonalban történő mozgásra utal, de több formája is lehet. Az adatok elemzésében igyekeztem szemléltetni a különböző formák közötti hasonlóságokat. Ez az alakzat kis intenzitással, lassúsággal és gyakran passzivitással társul. Felmerült az, hogy az alakzat nem része a társcselekménynek, tehát nem olyan viszony van az alakzat és a többi jelentéskomponens között, mint azt feltételeztem.

A (10–14)-es csoportokba sorolt igéinek alakzatát több elem, vagy mozzanat határozza meg. Ehhezz az alakzathoz inkább nagy intenzitás társul. Kis intenzitást is több ige kódol, ellenben minden esetben kiugró az intenzitás, meghatározó eleme az adott ige jelentésszerkezetének és hangulatának. Itt látható a legjobban az, hogy a különböző események alakzata lehet azonos, tehát a hangulatalakzat független az események jellegétől.
A ’pillanatnyi’ jelentésárnyalatot tartalmazó igék ((15–16) csoportok) jelentésszerkezetében ezzel a sajátos összetevővel kapcsolódik össze az alakzat és a hangulat is, itt tehát szorosan összefüggnek.

A „kusza” alakzatot kódoló igék ((17–19) csoportok) nagyrészt valamilyen tevékenységet fejeznek ki, de több hangutánzó ige is idekerült, mivel a kódolt alakzatok nagyjából megegyeznek.

A csoportosításból nyilvánvalóvá vált, hogy az alakzat nem minden esetben kapcsolódik a társcselekményhez, illetve az, hogy ugyanaz az alakzat különböző jellegű eseményekhez is tartozhat. Tehát nem igazolódott be az az elképzelés, miszerint az alakzat mint jelentéskomponens az összes hangulatfestő ige esetében azonos módon van jelen. A Leonard Talmy alapesemény és társcselekmény kifejezései csak az összetett helyváltoztatást kifejező igék esetében különíthetők el egyértelműen. Ezeknél az igéknél úgy tűnik, hogy az alakzat a többi jelentéskomponenstől (tehát a társcselekménytől) elkülönülve inkább az alapeseményhez kapcsolódik, és a hangulattal sincs szoros kapcsolatban. A többi ige esetében az alakzat szorosan összefügg az esemény hogyanjával. Tehát az alakzatok különbözőek abban a tekintetben, hogy a társcselekményhez tartoznak, vagy elkülönülnek attól.

Beigazolódott viszont az a feltevés, hogy az alakzatok függetlenek az esemény jellegétől. Ugyanaz az alakzat többféle eseménytípushoz is tartozhat.

Az alakzat és a hangulat összetevőkkel kapcsolatosan pedig arra jutottam, hogy egyes igék esetében az alakzat mintegy meghatározza a hangulatot, tehát nem lehet a hangulatot az alakzat hiányában megragadni, míg másokban az alakzat inkább az alapeseményhez tartozik, a hangulat pedig a társcselekményekhez. Mindezek ellenére viszont nagy fokú az intenzitás, a hangulat és az alakzat közötti megfelelések aránya. A megfelelések azt bizonyítják, hogy a nyelvi konvenciónak része egy rendszer, amelyben az egymásnak megfelelő elemek összekapcsolódnak más hasonló elemekkel, tehát az igék jelentésszerkezetére és az igék nyelvi rendszerbeli szerveződésére nagy mértékben jellemző a valencia. A beszélői-hallgatói értékelés a hangulatfestő igék jelentés-összetevőinek szerveződését is alakítja.
További vizsgálatra vár az, hogy a nem hangulatfestő igékben ugyanezek az alakzatok milyen mértékben jelennek meg, hogyan alakul ezeknek a jelentékomponenseknek a szerveződése, és hogy általában milyen alakzatokat kódolunk a magyar igékben. Egy ilyen átfogó vizsgálat nemcsak az alakzatok kódolására mutathatna rá, hanem a hangulatisággal kapcsolatosan is mondana valamit.

Melléklet
1. A hangulat alapján csoportokba rendezett adatok:

1.
andalít, andalog, baktat, ballag, ballagdál, bandukol, battyog, billeg, billeg-ballag, caflat, cammog, caplat, csergedezik/csörgedezik, csiszeg-csoszog, csórikál, csoszog, döcög, hullingál, illeg-billeg, inog-binog, kullog, mendegél, pilinkél, pilinkézik, poroszkál, potyog

2.
cihelődik, kászálódik/kászolódik, kecmereg/kecmeleg, kepesztet, kotródik, vánszorog, tápászkodik, ténfereg

3.
hőbölyög/hőbörög, zubog, zuborog, zúdít, zúdul

4.
csusszan, pottyan/pottyanik, suhan, surran, suttyan, zuhan

5.
iszkol, lóstat, trappol

6.
dünnyög, eblábol/eblábal, ellábal, güzmölődik, settenkedik, setteng, somfordál, sompolyog, sunnyog, téblábol/téblábal/tiblábol

7.
gomolyog, göcög, gőgicsél, hömpölyög, hömpölyget

8.
gurgulázik, gurul, hempereg, hemperget, hempergőzik, hencsereg, hengerbuc​kázik, hengerget, henteredik, hentereg, hentergőzik

9.
barangol, bóklászik, bolyog, bolyong, csámborog, csatangol, kelebólál, kóborog, kóborol, kódorog, kóricál, kószál, lófrál

10.
kóvályog, kujtorog, lézeng, ődöng, őgyeleg

11.
csivitel/csevetel, sertepertél, sündörög, sündörködik

12.
ácsingózik, ácsorog, ámolyog, dangubál, koncsorog/ kuncsorog, lebzsel, ólálkodik

13.
kuksol, ücsörög

14.
penderedik/pöndörödik, penderít/pöndörít, penderül/pöndörül, pereg/perg/pörög, perdít/pördít, perget/pörget, perdül/pördül

15.
bóbiskol, imbolyog, libeg, pislákol, pislog

16.
bazsalyog, biggyeszt, elkámpicsorodik, elszontyolodik, facsarodik, fanyalodik, fanyalog, fitymál, fittyed, kókad, pittyed, pittyeszt, somolyog

17.
hebeg, hebetel, izgágáskodik, izeg-mozog, mocog, mocorog, motyog, motyorog, nyüstöl, óg-móg/ ógg-mógg, rebeg, sunyorog, toporog, toporzékol

18.
bizgál, bizgat/bizget, bizseg, bizserget, bizsereg, hemzseg, nyüzsög, pezsdül, pezseg, pizseg

19.
zöngicsél, döngicsél

20.
dödög, zökög, zötyög

21.
hüppög, laffog, leffeg, leppeg

22.
bicebócázik, biceg, csetlik-botlik, fityeg, ityeg-fityeg, letyeg, lötyög, tapicskál/‌tapics​kol, tapog, tipeg, tipeg-topog, tocsog, topog, totyog, tötyög

23.
lefetyel/lefetyöl, lötyköl, zöcsköl, zötyköl, zötykölődik

24.
bukdácsol, evickél, ficánkol, fickándozik, hancúrozik, hancúzik, handabandázik, kepickél, lobockol/lubickol, vickándozik, viháncol

25.
pitteg-pattog, szurkapiszkál, ugrabugrál

26.
bong, borong, cseng-bong, csüng, döng, döbög/ dübög, kong, kong-bong, reng, ring, zeng-bong, zendít, zendül, zsibog, zsibong, zsong-bong, zsong, zsongít

27.
buggyan, bukkan, moccan, kukkant, viggyan(ik)

28.
döccen, gübben, heppen, huppan, hüppen, lebben, libben, löttyen, tottyan, zökken, zöttyen, toppan, zuppan

29.
bugyog, duzzog, fortyog, karattyol

30.
agyabugyál/egyebugyál, csetepatéz, kótyavetyél, pacsmagol, paskol/pacskol/pan​csol
31.
dögönyöz, dömöcköl, döngöl, kaszabol

32.
kuncorog, kunkorodik, kunkorog, megkompolyodik

33.
babirkál, babrál, babusgat, bíbelődik, birizgál, bütyköl, csucsujgat, etyepetyél, faragcsál/farigcsál, faricskál, kapiskál, kasmatol, kuszál, macerál, monyókol, motoszkál, nyámmog/nyámog, nyiszál, pátyolgat, pepecsel, peszterkél, piszterkál, piszmog, pusmog, szöszmötöl, szöszöl, totojgat/tutujgat

34.
csomoszol/csömöszöl, gyömöszöl, nyekereg, szuszakol

35.
kukkol, kukucskál

36.
elsinkófál, mismásol, sumákol

2. Az alakzatok alapján csoportokba rendezett adatok:

a)
andalít, andalog, baktat, ballag, ballagdál, bandukol, battyog, billeg-ballag, caflat, cammog, caplat, csergedezik/csörgedezik, csórikál, csusszan, döcög, eblábol, ellábal, hullingál, iszkol, kepesztet, kotródik, kullog, lóstat, mendegél, pilinkél, pilinkézik, poroszkál, pottyan(ik), settenkedik, setteng, somfordál, suhan, sunnyog, surran, suttyan, trappol, zúdít, zúdul, zuhan

b)
barangol, bóklászik, csámborog, csatangol, kelebólál, kóborog, kóborol, kódorog, kóricál, kószál, kóvályog, kujtorog, lézeng, lófrál, ődöng, őgyeleg

c)
sertepertél, sündörködik, sündörög és téblábol/téblábal/tiblábol

d)
ácsingózik, ácsorog, ámolyog, dangubál, koncsorog/kuncsorog, lebzsel, lebeg/‌libeg, ólálkodik, ücsörög
e)
gomolyog, gurul, gurgulázik, hempereg, hemperget, hempergőzik, hencsereg, hengerbuckázik, hengerget, henteredik, hentereg, hentergőzik, hőbörög/hőbölyög, hömpölyget, hömpölyög
f)
penderedik/pöndörödik, penderít/pöndörít, penderül/pöndörül, pereg/perg/pörög, perdít/pördít, perget/pörget, perdül/pördül
g)
bazsalyog, bóbiskol, elsinkófál, imbolyog, mismásol, pislákol, pislog, somolyog, sumákol
h)
biggyeszt, elkámpicsorodik, elszontyolodik, facsarodik, fanyalodik, fanyalog, fitymál, fittyed, kókad, megkompolyodik, pittyed, pittyeszt
i)
bicebócázik, biceg, billeg, bukdácsol, csetlik-botlik, csiszeg-csoszog, csoszog, fityeg, hüppög, illeg-billeg, inog-binog, ityeg-fityeg, kuncorog, letyeg, lötyköl, nyekereg, nyiszál, pitteg-pattog, rebeg, sunyorog, tapicskál/tapicskol, tapog, tipeg, tipeg-topog, tocsog, topog, toporog, totyog, tötyög, ugrabugrál
j)
csomoszol/csömöszöl, dödög, dögönyöz, dömöcköl, döngöl, göcög, gyömöszöl, hebeg, hebetel, laffog, lefetyel/lefetyöl, leffeg, leppeg, lötyög, motyog, motyorog, nyifog, szurkapiszkál, szuszakol, toporzékol, zöcsköl, zökög, zötyköl, zötykölődik, zötyög
k)
csivitel/csevetel, izeg-mozog, izgágáskodik, mocog, mocorog, nyüstöl, nyüzsög, óg-móg/ógg-mógg
l)
bizgál, bizgat/bizget, bizseg, bizserget, bizsereg, döngicsél, gőgicsél, hemzseg, pezsdül, pezseg, pizseg, zendül, zendít, zöngicsél

m)
bolyog, bolyong, bong, borong, cseng-bong, csüng, döbög/dübög, döng, dünnyög, kong, kong-bong, reng, ring, zeng-bong, zsibog, zsibong, zsong, zsong-bong, zsongít
n)
bugyog, duzzog, fortyog, karattyol, potyog

o)
buggyan, bukkan, moccan, mukkan, kukkant, viggyan(ik)
p)
babirkál, babrál, babusgat, bíbelődik, birizgál, bütyköl, csucsujgat, etyepetyél, faragcsál, faricskál, kapiskál, kasmatol, macerál, monyókol, motoszkál, nyámmog/nyámog, pátyolgat, pepecsel, peszterkél, piszterkál, piszmog, pusmog, szöszmötöl, szöszöl, totojgat/tutujgat
q)
agyabugyál/egyebugyál, csetepatéz, ficánkol, fickándozik, hancúrozik, hancúzik, handabandázik, kaszabol, kótyavetyél, kuszál, lobockol/lubickol, pacsmagol, pancsol/paskol/pacskol, vickándozik, viháncol
r)
cihelődik, evickél, güzmölődik, kászálódik/kászolódik, kecmeleg/kecmereg, kepickél, tápászkodik
s)
döccen, gübben, huppan, hüppen, lebben, libben, löttyen, toppan, tottyan, zökken, zöttyen, zuppan

t)
kuncorog, kunkorodik, kunkorog
3. Az összes adatot tartalmazó táblázat
 Az adatok rendezési szempontja a következő: hangulat, intenzitás, alakzat.
	 
	Intenzitás
	Hangulat
	Alakzat

	andalog
	kis
	1
	a

	baktat
	kis
	1
	a

	ballag
	kis
	1
	a

	ballagdál
	kis
	1
	a

	bandukol
	kis
	1
	a

	battyog
	kis
	1
	a

	billeg-ballag
	kis
	1
	a

	caflat
	kis
	1
	a

	cammog
	kis
	1
	a

	caplat
	kis
	1
	a

	csörgedez(ik)/ csergedez(ik)
	kis
	1
	a

	döcög
	kis
	1
	a

	hullingál
	kis
	1
	a

	kullog
	kis
	1
	a

	mendegél
	kis
	1
	a

	pilinkél
	kis
	1
	a

	pilinkézik
	kis
	1
	a

	poroszkál
	kis
	1
	a

	billeg
	kis
	1
	i

	csiszeg-csoszog
	kis
	1
	i

	csoszog
	kis
	1
	i

	illeg-billeg
	kis
	1
	i

	inog-binog
	kis
	1
	i

	potyog
	kis
	1
	n

	kepesztet
	kis
	2
	a

	kotródik
	kis
	2
	a

	ténfereg
	kis
	2
	a

	vánszorog
	kis
	2
	a

	cihelődik
	kis
	2
	r

	kászálódik, kászolódik
	kis
	2
	r

	kecmereg/ kecmeleg
	kis
	2
	r

	tápászkodik
	kis
	2
	r

	csusszan
	nagy
	3
	a

	pottyan/ pottyanik
	nagy
	3
	a

	zúdít
	nagy
	3
	a

	zúdul
	nagy
	3
	a

	hőbörög/ hőbölyög
	nagy
	3
	e

	suhan
	nagy
	4
	a

	surran
	nagy
	4
	a

	suttyan
	nagy
	4
	a

	zuhan
	nagy
	4
	a

	iszkol
	nagy
	5
	a

	lóstat
	nagy
	5
	a

	trappol
	nagy
	5
	a

	eblábol
	kis
	6
	a

	ellábal/ellábol
	kis
	6
	a

	setteng
	kis
	6
	a

	settenkedik
	kis
	6
	a

	somfordál
	kis
	6
	a

	sompolyog
	kis
	6
	a

	sunnyog
	kis
	6
	a

	téblábol/téblá​bal/tiblábol
	kis
	6
	c

	dünnyög
	kis
	6
	m

	güzmölődik
	kis
	6
	r

	gomolyog
	nagy
	7
	e

	hömpölyget
	nagy
	7
	e

	hömpölyög
	nagy
	7
	e

	göcög
	nagy
	7
	j

	gőgicsél
	nagy
	7
	l

	gurgulázik
	kis
	8
	e

	gurul
	kis
	8
	e

	hempereg
	kis
	8
	e

	hemperget
	kis
	8
	e

	hempergőzik
	kis
	8
	e

	hencsereg
	kis
	8
	e

	hengerbuckázik
	kis
	8
	e

	hengerget
	kis
	8
	e

	henteredik
	kis
	8
	e

	hentereg
	kis
	8
	e

	hentergőzik
	kis
	8
	e

	barangol
	kis
	9
	b

	bóklászik
	kis
	9
	b

	csámborog
	kis
	9
	b

	csatangol
	kis
	9
	b

	kelebólál
	kis
	9
	b

	kóborog
	kis
	9
	b

	kóborol
	kis
	9
	b

	kódorog
	kis
	9
	b

	kóricál
	kis
	9
	b

	kószál
	kis
	9
	b

	lófrál
	kis
	9
	b

	bolyog
	kis
	9
	m

	bolyong
	kis
	9
	m

	kóvályog
	kis
	10
	b

	kujtorog
	kis
	10
	b

	ődöng
	kis
	10
	b

	őgyeleg
	kis
	10
	b

	sertepertél
	nagy
	11
	c

	sündörködik
	nagy
	11
	c

	sündörög
	nagy
	11
	c

	csivitel/csevetel
	nagy
	11
	k

	ácsingózik
	kis
	12
	d

	ácsorog
	kis
	12
	d

	ámolyog
	kis
	12
	d

	dangubál
	kis
	12
	d

	koncsorog/ kuncsorog
	kis
	12
	d

	lebzsel
	kis
	12
	d

	ólálkodik
	kis
	12
	d

	kuksol
	kis
	13
	?

	ücsörög
	kis
	13
	d

	penderedik/ pöndörödik
	nagy
	14
	f

	penderít/ pündörít
	nagy
	14
	f

	penderül/ pöndörül
	nagy
	14
	f

	perdít/pördít
	nagy
	14
	f

	perdül/pördül
	nagy
	14
	f

	pereg/perg/ pörög
	nagy
	14
	f

	perget/pörget
	nagy
	14
	f

	libeg/lebeg
	kis
	15
	d

	bóbiskol/ bóbiskál
	kis
	15
	g

	imbolyog
	kis
	15
	g

	pislákol
	kis
	15
	g

	pislog
	kis
	15
	g

	bazsalyog
	kis
	16
	g

	somolyog
	kis
	16
	g

	biggyeszt
	kis
	16
	h

	elkámpicsorodik
	kis
	16
	h

	elszontyolodik
	kis
	16
	h

	fitymál
	kis
	16
	h

	fittyed
	kis
	16
	h

	kókad
	kis
	16
	h

	pittyed
	kis
	16
	h

	pittyeszt
	kis
	16
	h

	facsarodik
	nagy
	16
	h

	fanyalodik
	nagy
	16
	h

	fanyalog
	nagy
	16
	h

	rebeg
	kis
	17
	i

	sunyorog
	kis
	17
	i

	hebeg
	kis
	17
	j

	hebetel
	kis
	17
	j

	motyog
	kis
	17
	j

	motyorog
	kis
	17
	j

	izeg-mozog
	kis
	17
	k

	izgágáskodik
	kis
	17
	k

	mocog
	kis
	17
	k

	mocorog
	kis
	17
	k

	nyüstöl
	kis
	17
	k

	óg-móg/ógg-mógg
	kis
	17
	k

	toporog
	nagy
	17
	i

	toporzékol
	nagy
	17
	j

	bizgál
	kis
	18
	l

	hemzseg
	nagy
	18
	h

	nyüzsög
	nagy
	18
	k

	bizgat/bizget
	nagy
	18
	l

	bizseg
	nagy
	18
	l

	bizsereg
	nagy
	18
	l

	bizserget
	nagy
	18
	l

	pezsdül
	nagy
	18
	l

	pezseg
	nagy
	18
	l

	pizseg
	nagy
	18
	l

	döngicsél
	kis
	19
	l

	zöngicsél
	kis
	19
	l

	dödög
	nagy
	20
	j

	zökög
	nagy
	20
	j

	zötyög
	nagy
	20
	j

	hüppög
	kis
	21
	i

	laffog
	nagy
	21
	j

	leffeg
	nagy
	21
	j

	leppeg
	nagy
	21
	j

	lézeng
	kis
	22
	b

	bicebócázik
	kis
	22
	i

	biceg
	kis
	22
	i

	csetlik-botlik
	kis
	22
	i

	fityeg
	kis
	22
	i

	ityeg-fityeg
	kis
	22
	i

	letyeg
	kis
	22
	i

	tipeg
	kis
	22
	i

	tipeg-topog
	kis
	22
	i

	totyog
	kis
	22
	i

	tötyög
	kis
	22
	i

	lötyög
	kis
	22
	j

	tapicskál/ tapicskol
	nagy
	22
	i

	tapog
	nagy
	22
	i

	tocsog
	nagy
	22
	i

	topog/tapog
	nagy
	22
	i

	lötyköl
	kis
	23
	i

	lefetyel/lefetyöl
	nagy
	23
	j

	zöcsköl
	nagy
	23
	j

	zötyköl
	nagy
	23
	j

	zötykölődik
	nagy
	23
	j

	bukdácsol
	kis
	24
	i

	lubickol/ lobockol
	kis
	24
	q

	evickél
	kis
	24
	r

	kepickél
	kis
	24
	r

	ficánkol
	nagy
	24
	q

	fickándozik
	nagy
	24
	q

	hancúrozik
	nagy
	24
	q

	hancúzik
	nagy
	24
	q

	handabandázik
	nagy
	24
	q

	vickándozik
	nagy
	24
	q

	viháncol
	nagy
	24
	q

	szurkapiszkál
	kis
	25
	j

	pitteg-pattog
	nagy
	25
	i

	ugrabugrál
	nagy
	25
	i

	csüng
	kis
	26
	m

	ring
	kis
	26
	m

	zendít
	nagy
	26
	l

	zendül
	nagy
	26
	l

	bong
	nagy
	26
	m

	borong
	nagy
	26
	m

	cseng-bong
	nagy
	26
	m

	döbög/dübög
	nagy
	26
	m

	döng
	nagy
	26
	m

	kong
	nagy
	26
	m

	kong-bong
	nagy
	26
	m

	reng
	nagy
	26
	m

	zeng-bong
	nagy
	26
	m

	zsibog
	nagy
	26
	m

	zsibong
	nagy
	26
	m

	zsong
	nagy
	26
	m

	zsong-bong
	nagy
	26
	m

	zsongít
	nagy
	26
	m

	kukkant
	kis
	27
	?

	bukkan
	kis
	27
	o

	moccan
	kis
	27
	o

	mukkkan
	kis
	27
	o

	buggyan
	nagy
	27
	o

	viggyan(ik)
	nagy
	27
	o

	toppan
	nagy
	27
	s

	lebben
	kis
	28
	s

	libben
	kis
	28
	s

	löttyen
	kis
	28
	s

	tottyan
	kis
	28
	s

	döccen
	nagy
	28
	s

	gübben
	nagy
	28
	s

	huppan
	nagy
	28
	s

	hüppen
	nagy
	28
	s

	zökken
	nagy
	28
	s

	zöttyen
	nagy
	28
	s

	zuppan
	nagy
	28
	s

	bugyog
	nagy
	29
	n

	duzzog
	nagy
	29
	n

	fortyog
	nagy
	29
	n

	karattyol
	nagy
	29
	p

	kótyavetyél
	kis
	30
	q

	agyabugyál/ egyebugyál
	nagy
	30
	q

	csetepatéz
	nagy
	30
	q

	pacsmagol
	nagy
	30
	q

	paskol/pacskol/ pancsol
	nagy
	30
	q

	dögönyöz
	nagy
	31
	j

	dömöcköl
	nagy
	31
	j

	döngöl
	nagy
	31
	j

	kaszabol
	nagy
	31
	q

	megkompolyo​dik
	kis
	32
	h

	kuncorog
	kis
	32
	t

	kunkorodik
	kis
	32
	t

	kunkorog
	kis
	32
	t

	nyiszál
	kis
	33
	i

	babirkál
	kis
	33
	p

	babrál
	kis
	33
	p

	babusgat
	kis
	33
	p

	bíbelődik
	kis
	33
	p

	birizgál
	kis
	33
	p

	bütyköl
	kis
	33
	p

	csucsujgat
	kis
	33
	p

	etyepetyél
	kis
	33
	p

	faragcsál/ farigcsál
	kis
	33
	p

	faricskál
	kis
	33
	p

	kapiskál
	kis
	33
	p

	kasmatol
	kis
	33
	p

	macerál
	kis
	33
	p

	monyókol
	kis
	33
	p

	motoszkál
	kis
	33
	p

	nyámmog/ nyámog
	kis
	33
	p

	pátyolgat
	kis
	33
	p

	pepecsel
	kis
	33
	p

	peszterkél
	kis
	33
	p

	piszmog
	kis
	33
	p

	piszterkál
	kis
	33
	p

	pusmog
	kis
	33
	p

	szöszmötöl
	kis
	33
	p

	szöszöl
	kis
	33
	p

	totojgat/tutujgat
	kis
	33
	p

	kuszál
	kis
	33
	q

	kukkol
	kis
	34
	?

	csomoszol/ csömöszöl
	kis
	34
	j

	nyekereg
	nagy
	34
	i

	gyömöszöl
	nagy
	34
	j

	szuszakol
	nagy
	34
	j

	kukucskál
	kis
	35
	?

	elsinkófál
	kis
	36
	g

	mismásol
	kis
	36
	g

	sumákol
	kis
	36
	g


� Az érvelésem szempontjából nem releváns, de felhívnám a figyelmet arra, hogy minősítésként a hangulatos szó alapértelmezésben pozitív (lásd hangulatos kert, hangulatos este, hangulatos ruha stb.), negatívként csak a rossz hangulat, szomorkás hangulat típusú szerkezetekben fordul elő. 


� Ezzel kapcsolatosan lásd még Talmy (2000: 215).


� Antonio Damasio Descartes’ Error című könyvében, melynek alcíme az Emotion, Reason and the Human Brain, annak bizonyítását vállalja, hogy az emóciónak (amely alatt valamilyen tapasztalat külső és belső hatását is érti) nemcsak szerepe van a közlésben, de kognitív irányítási szerepet (cognitive guidance role) is játszik (Damasio 1994: 130). Ő tehát annak fordítottját vizsgálja, mint a jelen dolgozat, vagyis az észlelésnek, tapasztalatoknak mint belsővé tett, szubjektivizált formáknak a viselkedésben és nyelvben megnyilvánuló hatásait. Azért emeltem ezt be az érvelésbe, mert ezáltal látható, hogy a valencia (értékelő viszonyulás) nemcsak a nyelv szempontjából alapvető kategória, hanem létezésünk meghatározója, s csak ebből fakadóan nyelvi jelenség.


� Egy korábbi dolgozatomban a hangulatfestő mozgásigék jelentésszerkezetét vizsgáltam, azon belül is a hangulati tényezőnek a más jelentéskomponensekkel való kapcsolódásait. A fenti állítást ennek és a jelenlegi kutatásnak az eredményei alapján tettem, de amint látni fogjuk, ez az eredmény más elképzelésekkel is egyezik.


� A hangulatreprezentációról részletesebben lásd Szilágyi (2012) és Szilágyi (2014: 4‒7).


� Az igék jelentését minden esetben az ÉrtSz. alapján adom meg.


� Erről bővebben lásd Szilágyi (2012, 5. előadás). 


� A magyar hangulatfestő mozgásigék kognitív nyelvészeti megközelítésben. ETDK dolgozat, 2013.


� Lásd pl. Szilágyi (1996).


� Vegyük észre, hogy itt is, ahogy korábban már jeleztük, kidolgozottabb a negatív pólus, mint a pozitív, vagyis több igében kódoljuk a negatív pólushoz tartozó jelentéseket, tehát nyelvileg nagyobb részletességgel tudjuk azokat kifejezni.


� Lásd a 10-es és 11-es lábjegyzeteket. 


� Lásd még a (9) csoportban a csomoszol/csömöszöl, dömöcköl, gyömöszöl, szuszakol igéket.

